text:
دیلیم
اکبر رضایی
شیرین سَس سن، شیرین سؤزسن
منه آهسته لای لای چال!
گرایلیم سان، بایاتیم سان
منه آهسته لای لای چال!
منه قوشما، غزل سنسن
منه ایلکین، ازل سنسن
گؤزهللردن گؤزه ل، سنسن
منه آهسته لای لای چال!
گوموش تک آغ جامال سنسن
قیزیلدان بول خارال سنسن
خومار گؤزلوم مارال سنسن
منه آهسته لای لای چال!
منه آرامش جانسان
داماریمدا قیزیل قانسان
منیم فخریم، منه شانسان
منه آهسته لای لای چال!
ددهم “قورقود” و “بابک” سن
منه “ستار” کیمی تک سن
بیزه گوجسن و بیرلیک سن
منه آهسته لای لای چال!
“فضولی”م سن، “نسیمی”م سن
و “خاقانی”م ، “حبیبی”م سن
خدادان سن نصیبیم سن
منه آهسته لای لای چال!
منیم اؤلکهم ، ائلیم سنسن
منیم آرخام، بئلیم سنسن
منیم دادلی دیلیم سنسن
منه آهسته لای لای چال!
15/4/93
http://ishiq.net/?p=9889
موضوعات مرتبط: گرایلی
ساوالان
ساوالان اولماسا گر، اؤلکه میز آسوده یاتانماز؛
دره لرده دولانانلار،
تپهلرده گزیشنلر ائوه آسوده چاتانماز.
ساوالان اولماسا خالقین هایی چیخماز،
سَسی باتمیشلارا بنزر.
…
ساوالان هایلارا هایدیر،
ساوالان بایلارا بایدیر،
ساوالان گورلو هارایدیر،
ساوالان سیرلی سارایدیر،
ساوالاندیر یاپیشیب خالقین الیندن چَکیر آیدینلیغا ساری،
اونو آرخام بیلیرم، بیل بونو باری…!
ساوالاندان بوی آتیر غئیرت آغاج،
اونو کیم دویماسا یوخدور دا علاجی.
…
ساوالاندیر ائلیمین باشدا دایاغی،
ساوالاندیر دیلیمین باشدان آیاغی،
ساوالاندیر منه یولداش، سنه قارداش،
ساوالاندیر منه سیرداش، سنه یولداش،
ساوالاندیر منه قارداش سنه سیرداش،
ساوالاندیر منیم ایلهامیما دویغوم،
و شرافتلره اویغوم.
…
ساوالانلا اوجالیر بیل بوی آتانلار،
ساوالانلا چاتیر اعلایه چاتانلار،
ساوالانلا آییلیر ائلده یاتانلار،
ساوالانلا قوجالیر یوردو قانانلار،
ساوالاندان جالانیر جانیما غئیرت،
ساوالاندان گوج آلیر سئوگییه جانان،
ساوالاندان گوج آلیر هر ایگید اینسان،
ساوالاندان بوی آتیر گؤیلره قارتال.
ساوالانسیز کیمی بیدار اولابیلمز،
پئشیز اولماز نه ده دینار اولا بیلمز،
وطن عشقیله دولوب خالقا خریدار اولابیلمز،
ساوالاندیر منه سولطان،
اونون اسرارینا من قالمیشام حئیران.
…
ساوالان دویغومو قانیملا قاتیبدیر،
ساوالان ساتقین اولانلاری آتیبدیر،
ساوالاندیر منه دیوان،
ساوالاندیر منه جانان،
ساوالان سئوگیم اولوبدور بیل ازلده،
ساوالاندان گوج آلیر قوشما غزل ده،
ساوالان “قوچ نبی”م اولدو،
ساوالان “بابک”یم اولدو،
ساوالان بیغلاری بورغون و “کوراوغلو”،
ساوالان “ائیواز”یم اولدو،
ساوالان “شهریار”یم همده “نسیمی”م،
ساوالان “معجز”یم اولدو وده “صابر”،
ساوالان عشقیمه هم فیکریمه قایناق،
ساوالانیم سازیم اولدو، یازیم اولدو،
ساوالان عشقی منیم کؤنلومه دولدو،
کیشیلیک مردلیگه باشلانقیجیم اولدو،
ساوالانسیز یاشایانلار هامی سولدو،
باتیب ایتدی اونودولدو.
…
ساوالاندیر منه جانان،
و منیم دردیمه درمان،
من اونون شآنینه حئیران
او گولوستان،
او منیم عشقیمه پئیمان،
او باشیم دردینه درمان،
او منیم اؤلکهمه بیر باش،
او منیم یوردوما یولداش،
اونو سئو خالقی هارایلا،
اونا باش اَیمهین اینسانلاری دانلا،
ساوالاندان گوج آلیب خالقینی یانلا.
…
ساوالان باشی بلالیم،
ساوالان قاشی هیلالیم،
ساوالان گؤزلری دولغون،
ساوالان دردلره وورغون،
ساوالان سانماکی یورغون.
ساوالان درده ییخیلماز،
ساوالان غمله سیخیلماز،
ساوالان باشیما باشدیر،
ساوالان دوشمنه داشدیر،
ساوالاندان یاپیشیب گؤیلره چیخ سن!
ساتیلان کسلری توت بوغ وده ییخ سن!
http://ishiq.net/?p=10913
موضوعات مرتبط: یئنی شعیرلر
غزّه – قاراباغ
هر گون نئت سایت لاریندان، تئلئویزیادان، رادیودان و باشقا یوللاردان قولاغیما گؤزومه یئتیشیب دَیَن غزه ده یاشانان جنایتلر، قارداش قاراباغ دا یاشانان لاری یادیما سالدی و یئنی دن ایچیم آلوولاندی.
غزّه دن اوخودوم شعیرلر یازی
غزّه دن اوخودوم غصه آوازی
غزّه دن اوخودوم غم چالدی سازی
دونن کی کلبه جر یادیما دوشدو
غزّه دن گَلدی اؤلوم هارایی
آنا آتا، قیزلا اوغول هارایی
قان گؤتوروب ائوی چؤلو سارایی
دونن کی خان کندی یادیما دوشدو
بالالار قیشقیریر، آنا باغیریر
ایمداد اوچون یئری، گؤیو چاغیریر
ائوده، شه هَرده، ائلی ده، داغیلیر
دونن کی قاراباغ یادیما دوشدو
اوشاقلار سویولدو اوردا، بوردادا.
آتالار کسیلدی اوردا، بوردادا.
آنالار باغیریر اوردا، بوردادا.
دونن کی لاچینیم یادیما دوشدو
بو قارداشیم باجیم قوهوموم ایدی
اوداکی اینساندیر یولداشیم ایدی
ایکیسینه ده اَلیم و باشیم ایدی
دونن کی قیشقیریق یادیما دوشدو
صولحه سَس وئرسین دونیا باشدان باشا
کیمسه دینمه سین گؤز اوستونده کی قاشا
هامی سئوگیله حایاتی وورسون باشا
دونن کی آغلاماق یادیما دوشدو
نیسگیل لر کؤنلومو داغلادی بیر آن
غم لریم کدرله چاغلادی بیر آن
گؤزوم کؤنلوم ایچیم آغلادی بیر آن
دونن کی پارتلاییش یادیما دوشدو
آداملار سانکی وحشی ایته دؤنوب
کیشی لیک، سان بیره یه بیته دؤنوب
مردلیک باش اَییب نامرده دؤنوب
دونن کی کیشیلر یادیما دوشدو
«سه س سیز» دئمیرم قیشقیریرام من
دونیانی صلحه چاغیریرام من
آغلاییرام هؤکورورم باغیریرام من
بو دونیا وئریلیر بادا، یئتیشین
سئوگییه گوج وئریب، دادا یئتیشین.
تبریز 10/5/93
موضوعات مرتبط: قوشما 1
کپنک
گئیینیبسن بویالارلا سن آل الوان، کپنک
ایپک اینجه او قانادلارینا قوربان، کپنک
ذووق آتیرسان چمنه چؤل لره سن هر بیر آنی
اولوب عالم و هر اینسان سنه حئیران کپنک
گول لرین کئیفینی بیر بیر سوروسان یاد ائدیسن
سئوگی دن باده نی دولدورموسان آسان کپنک
چالینیر شانینه چؤل لرده توتک نئی بالابان
سن سئویرسن چوبان اولسون یادا سولطان کپنک
یئل ووروب سیندیرا شاید او نزیک بال و پری
او ظرافت ائدیر هر خسته نی درمان کپنک
سن حیات ایچره محبت باغی نین بیر گولوسن
قالاجاقسان سنی گر وورسادا توفان کپنک
سنسیز آسوده یاشارسامدا گؤزه للیکسیز اولور
ایستیرم سن اولاسان کؤنلومه مئهمان کپنک
گئجه لر جوشه گلیر دویغولاریم، آغلاییرام
سنی سنسیز یاشاماق ائیله ییر افغان کپنک
دونیانین دردو غمیله دؤزه رم من یاشارام
سنسیز آمما یاشاماق اولموری آسان کپنک
دردیمین درمانی تک سن یاییلیرسان جانیما
داماریم روحوم ایچینده ائله جوولان کپنک
سیغماز البته کی سئوگیم ایکی دونیایه منیم
سن منیم سئوگیمه بیر آیتی قورآن کپنک
قیرسادا هر سئویلن یاکی سئون پیمانین
سن او خالیقله منیم سئوگیمه پئیمان کپنک
هر گؤروشدن آلیرام روحیله جانین نَفَسین
سنسیز اولدوقجا دولور گؤزلریمه قان کپنک
ای منیم دردلریمین درمانی گَل دور یانیما
سن نَفس سن منه دولدور منی هر آن کپنک
لوطف ائدیبسن منه رویون گؤرونوب گؤزلریمه
داغیدیر قلبیمی هر آن غمی پونهان کپنک
گه ل بو چؤل لرده محبت له منیم دویغومو دوی
بیر ساریل بوینوما سن اول منه جانان کپنک
هئی قاچیرسان گه لیرم من سنین آرخانجا هر آن
بیر دایان قوی ساریلیم بوینونا بیر آن کپنک
حق بیلیر کؤنلومون عشقین کی محبت باغی دیر
گه ل بو سئوگیمده منی ائتمه پریشان کپنک
سن قاچیب بوردان اورا ائتمیسن آواره منی
سئوگی قویمازکی منی، سیندیرا هیجران کپنک
دویغولار سینسادا سئوگیم یاشادار بیل کی منی
اینجیمز قلبیم اینان جور و جفادان کپنک
سندن اؤزگه منیم اولمازکی سئویلمکده پاییم
بیر دوشون سنده منی سن منی بیر قان کپنک
من مرام اهلی لرین ساده جه بیر وورغونویام
«سَسسیز»م تکجه بودور منده کی نقصان کپنک
93 بایرام گونلری
sessiz
موضوعات مرتبط: غزل 1
ای جانیم اوچون دردیله درمان نئجه سن؟
ای روحوم اوچون سئوگیلی جانان نئجه سن؟
سندن یاپیشیب ایمداد ائدیر عشقیله کؤنلوم
ای هر ایکی دونیامه ده سلطان نئجه سن؟
روحوم منی آسوده دولاندیرمادی هئچ واقت
ائتدین منی هر آندا پریشان نئجه سن؟
سنیسیز یاشاماق کؤنلومو مین درده سالیب
بیر تک باخیشین ائیله دی ویران نئجه سن؟
بیر عهد ائله آتما منی یاددان قیراغا
ای عشقیم اوچون عهدیله پیمان نئجه سن؟
سَسسیزدی آدیم سسله منی بلکه دانیشدیم
سن قلبیمه هم دویغوما زندان نئجه سن؟
موضوعات مرتبط: غزل 1
ته له س سن
گیلئی ائتمه حیاتادان بو دونیادان
دئییب گولوب دانیشماغا ته له س سن
سیزیلداما کدرلنمه غم یئمه
عشق اودوندا آلیشماغا ته له س سن
حیات کئچیر آغلاساندا گولسن ده
بو سیر سؤزو آنلا دوشون بیل سن ده
اینسانیق بیز بولبول منده گول سنده
اوزاق گئتمه قاریشماغا ته له س سن
گئجه کؤچر آیدین گونش نور ساچار
قارانلیقلار بوتون باش توتوب قاچار
آیدین گونش کدرلی قلبی آچار
کوسمه بوگون باریشماغا ته له س سن
سئوگی وئریر حیاتیمیزا قیمت
باشقا یولو عشقیمیز آچیر البت
یاشاماغا اینسان اوره یی زینت
محبتده یاریشماغا ته له س سن
باشی اوجا کؤنلو آچیق دولاندیق
زمانه نین بوروغوندا بولاندیق
کیمسه لره باش ایمه یه اوساندیق
صداقتله له چالیشماغا ته له س سن
گه لدی گئده ر اولدو بو بئش گون حیات
آزیمی دا همیشه بیلدیم زیاد
بیز گئده ریک قالار یئنه بو بساط
عشق اودوندا آلیشماغا ته له س سن
صداقت له چالیشماغا ته له س سن
موضوعات مرتبط: قوشما
دارالدیب
غصه لریم غم داغینی یارالدیب
فلک منیم ائل باغیمی سارالدیب
هیجران دوروب دووار کیمی قارشیمدا
گؤزلریمین لاپ آغینی قارالدیب
غم غصه سیز یاشاییردیم ائلیمده
فلک ووردو سیندی قولوم. بئلیم ده
هئچ بیری ده قارا قالمیر تئلیمده
حیات سولو هم ساغیمی دارالدیب
کدر منی مین بیر درده قالادی
بیرجه ایچیم سویا زهر جالادی
آغی منه سانکی شیرین لالادی
کدر منده ن گؤر بیر نه لر یارالدیب
غم دولاشیر تئل لریمده بیر به بیر
غصه منیم کؤنلومو دیبده ن که سیر
دادلی گونلر چوخ گئدیر آز آز گه لیر
شیرین یولو آجی یوللار دارالدیب
سه سیم گه لمیر ائشیتمیرسن غمیمی
سه س سیزم من بوغموشام اؤز سه سیمی
یاشامازسان بیر آن بیرجه دمیمی
فلک بوتون یول به ره نی دارالدیب
موضوعات مرتبط: قوشما
سئوگی شعری
یوخدور بو جهاندا سنه تای سئوگیلی جانان
ایستر سنی هر آن بو یازیق کؤنلو پریشان
دون غصه ایله بیر یئره واردیم کی قارالدیم
بیر آن یوزونون فیکرینه دوشدوم و آییلدیم
سنسیز بو یانار کؤنلومو بیر آن قانان اولماز
سنسیز منیم احوالیما هئچ بیر یانان اولماز
سنسن بو کؤنول یوردومون عشقین قازانان یار
سنسن ازلینده ن منه سئودا یارانان یار
سنسن بو یازیق کؤنلومون آرام و قراری
عشقیله یاراتمیش سنی کؤنلومده کی تاری
یار اولماسا ویرانه یه بنزه ر ده لی کؤنلوم
هر آندا سئوه ر نازلی نیگاریم سنی کؤنلوم
معشوقه سیز آنلار اینانین کؤنلومو سیخماز
عشق عالمی نین دردری منیم کؤنلومو ییخماز
معشوقه دئییل دیر منه بیر زولفو پریشان
ائل دیر وطنیم دیر منه معشوقه و جانان
عشقیم وطنیم دیر کی کیچیک قلبه سیغیشماز
چای لاردان آخان سئل گؤزه لیم گؤلده ییغیشماز
چوخ چوخ سئویره م اؤلکه ده چه ه چه ه وورا بولبول
خوش یاز هاواسی نازلانا هئچ سولمایا بیر گول
یوردومدا وطن سئومه ین اینسان اولابیلمز
باغوان آییق اولسا گولون هئچ کیم یولا بیلمز
سه س سیز دئمیره م قیشقیریرام یوردوما قوربان
یوردون وطنین سئومه لی دیر جانلی هر اینسان
موضوعات مرتبط: مثنوی سایاغ
عاشیق اولدور ائتمه یه جان قئیدینی جانان یولوندا
آتمایا یاددان وئره جان باغلامیش پیمان یولوندا
سانکی یلدا یازیلیب عؤمرومون آغازی سونو
نئچه قوربان دئمیشم تا کی قانام بیر آن اونو
سنی گؤردوکجه گؤزوم کؤنلوم ائدیر آه و فغان
سنسیز هئچ آنلامیرام لذت دونیانی اینان
کؤنلومده حسادتلره یا کین لره یئر یوخ
چونکی بو کؤنول عشقیله مئهریله دولوب چوخ
یای چشمینده ن آتیب تیر محبت لری او
بیر نیگاهیله بو قلبیمده ن اوجوز آلدی منی
آرزیم بودور بیر قارا گؤز یاریم اولا
میضراب اولام اودا منیم تاریم اولا
آتالار وار زهر یاغار گؤزونده ن
آتالار وار بال سوزولر گؤزونده ن
آنالار وار ائولادینی دؤیوده ر
آنالار وار کوراوغلولار بؤیوده ر
یانمیش اوره ییم وصل ایله درمان اولار ای گول
حوسنون گؤره هر کیم سنه حیران اولار ای گول
قلبیمده کی بیر دردیمی من سؤیله سم هر جان آغلار
وصل ایله گه لیب یان یانا ظلم ائیله ین هیجران آغلار
من کی سنسیز آیریلیقدان قیزاران کؤز کیمی یم
گر مین ایل عؤمروم اولا یولدا قالان گؤز کیمی یم
عشق دردینده ن من آیریلسام حیاتیم قورتولار
کؤنلومون شن باغلاری باد خزانه یورد اولار
دونیانی من سئویره م سن کیمی جانانه گؤره
قورخورام سئوگی میزی یاد بیله بیگانه گؤره
موضوعات مرتبط: تک بیت لر
حاق سئوگیسی
قانلی جامیم الده کن اولدوم بو دونیادان غفیل
نوش ائده رکن جامی تاپدیم کل اسراره دلیل
حقیله اولموش به هه ر لی بیل حقیقت گولشنی
حقی اینکار ائیله ین ظالیم ندا اولسون ذلیل
جوشدو کؤنلوم دیندی بو دینمز دیلیم داغلاندی کی
های هارای لار سالسین ائلده باخبر اولسون جلیل
دونیادا ساغدیر بوتون نالایق اولموش هر نه لر
شن گونه ویجدان و اینسان حقی دیر اولموش علیل
من دئییم سنده ائشیت آمما عمل قیل سؤزلره
ایسته شاد اولسون هامی شادانلیغا اولما بخیل
بیل کی هر دؤرد سوی دان محصور اولوبسان دونیادا
تکجه یار اول حقیله دوزلوخلارا سن دوش دخیل
سه س سیزه سن قیل نظر آنلا گؤزه للیک معناسین
ایسته حقده ن بنزه سین سه س سیزلره هر بیر نسیل.
موضوعات مرتبط: غزل
تانری عشقی
ساقی یئنه وئر بیر دولو ساغر من بیچاره یه باری
آهسته کرم قیل قدمین قوی یئنه ویرانه یه ساری
نوش ائتمه یه درویش لرین گؤز یاشینی قصد قیلیبسان
جانیمدا منیم اؤز اؤزومه یوخ یوخ اولوب یوخدودا واری
لطف ائیله منی آتما نظردن سنه وورغوندو بو کؤنلوم
باشیم آغاریب هئچ سنه قوربان دییه سن قاشدا آغاری
سنده ن سنه اذن ایسته یه ره ک وئردی کؤنول قوودو نیگاهین
گه ل چک منیم هیجران آدینا قلبه باتان زهرلی خاری
گؤزلر منه مکر ائتمه یه بیلمم کی نییه مایل اولوبلار
یانغین اوره ییم سؤندوره جک سنده کی هر آتش و ناری
من عشقیده شایسته لیگیم ثابت ائلیردیم سنه قاچدین
سنده سورا هر دردیمه درمان تاپابیلدیم سازی تاری
عشقین ظفرین بایرام ائله ردیم منه گر همدم اولایدین
آلدانما منیم سؤزلریمه عشقینه لایق اولان اول تکجه دی تاری
موضوعات مرتبط: غزل
عزیزیم گوله خوشدو
بولبول لر گوله خوشدو
آتا آنا زحمتی
هر نه چوخ اولسا خوشدو
عزیزیم ائله یاندیم
باشیندا تئله یاندیم
آیریلیق هیجرانا یوخ
ووردوغون فئله یاندیم
تانری منیم سیرداشیم
اودور اولوی یولداشم
هر بیر ظولمه دؤزه ره م
اولو تانری یولداشیم
موضوعات مرتبط: بایاتی لاریم
آتا
حکمتلی آتایدین بیزه همده ائلیمیز چین
روح وئردین آتا هم ائلیمیز هم دیلیمیز چین
وارسان او جلالینلا همیشه یادیمیزدا
قدرتلی دایاغسان دیلیمیز چین بئلیمیز چین
یاشاماق
اؤلومه هئچ زامان اییلمه ره م من
یاشام دیر آرزوم یاشام دیر هر شئی
یاشاماقلا اینسان باجاریق آچیر
اؤلوم وارسا یاشاماقدا گه لیر هئی.
عشقین کؤزو
گئجه گوندوز گه زیره م خیال آدلی دونیانی
یول لاریم قاردی بوراندی دولودور نیسانی
گه زیره م دونیانی هر یانی، صداقت یوخدور
داها عشقین کؤزو سؤنموش سینیلیب قلیانی
قوجا یاشادیم
بو گه لیشی بو گئدیشلی دونیادا
قلبی گئنیش باشی اوجا یاشادیم
دویغولارا اینسانلارا ائل لره
جاوان ایکن چوخدا قوجا یاشادیم
سؤز اولسا
گؤلگه لره سیغیشمارام بیرجه آن
من بیر ائلم او بیر کنده بنزه مز
دوشونجه ده ن دویغولاردان سؤز اولسا
من باغیر رام او بیر کلمه سؤیله مز
یاشام
دوز ایشله ییب دوز یئگینن دوز یاشا
اینسان یاشا آزاد یاشا آز یاشا
یامان لارا یاناشماغی سان حاشا
صداقتله سن عؤمرونو وور باشا
سو، آب
سوسوز اولسا منیم او نازلی او کؤرپه به به ییم
سودییب دیلله نه جک آنلامامیش آب نه مه نه
کؤینه گین ییرتیغینی تیکماغ ایچون بورماغ ایچون
نخ دئمزکی ساپ دییب آختاراجاق قاری ننه
اؤلوم
اوره ییم مانقال اولوب عشقیم اودوم منده اودون
یانیرام لاله کیمی سؤندوره نیم یوخدو منیم
غصه لر گَلمیش ائلیم غمله دولوبدور بو گئجه
حاضیره م اؤلمه گیمه اؤلدوره نیم منیم
شهامت بؤلگه سی
دالدالانماق ایسته میره م
قورخولارین کؤلگه سنیده
من یاشاماق ایسته ییره م
شهامتین بؤگله سینده
دیل
قویما دوشمن چنگه له سین دیلینی
قول قیچینی جانینی قوی دوغراسین
دیلی ساخلا جانین اگر گئتسه ده
قوی بو دیلین میلتیوی اوغراسین
چالقی چی
اویما چال چالقی چی ، آغلات منی نئی لی
ساقی تؤک جامیمی دولدور یئنه مئی له
های لا یاتمیش لاری میخانه یه سه س له
اؤنجه مئی وئر سونرا گئت نئی له سن ائیله
شهید
عشقین یولو حیات یولو
سن گئتدیگین قانلی یولدو
اونوتماریق، سنین یولون
اونودولماز جانلی یولدو
سیرریم
گه ره یی یوخ هر یئته نه دئمه یه
زامان داشیر منیم اوره ک سؤزومو
آچمامیشام هئچ کیمسه یه سیرریمی
گه له جه یه زیلله میشم گؤزومو
یاشاماق
سنین منیم حاققیمیزدی یاشاماق
بو دونیادان نئجه دویوم دویمارام
گؤزه ل لیک لر گؤزه ل له شیر گئتدیکجه
من بو حالدا نئجه اویوم اویمارام
طبیب
الحذر قیل دردیمه سن ائتمه درمان ای طبیب
وئرمه ره م دردی اگر وئرسنده درمان ای طبیب
غم بوتون اینسانلاری ائیلر صداقتدن غنی
دویغولو اینسانلارین هر آنی عرفان ای طبیب
موضوعات مرتبط: دؤردلوک لر
اؤیره نجی احوالاتی
درس اوخویان بیر اوشاق
بئش آلمیشدی بیر قوجاق
باخمامیشدی درسینه
یول گئتمیشدی ترسینه
دوستو قبول اولموشدو
او گول کیمی سولموشدو
حالینا آغلاییردی
غم غمه باغلاییردی
گؤروردو یولداش لاری
همده کی قارداش لاری
اویناییب هم گولورلر
بونون حالین بولورلر
* * *
وئریردیلر سَس سَسه
امید قالما هئچ کسه
واختیندا گؤر ایشینی
سیخما ایندی دیشینی
زحمته قاتلانماسان
کؤرپودن آتلانماسان،
کیمله باریشماق اولماز
گولوب دانیشماق اولماز
* * *
اوشاق چوخ فیکره دوشدو
اولدوغو حالدان اوشدو
گئری دؤندو بیر قدر
گؤرسون نه قویموش اثر
آغلامسیندی آغلاندی
غمدن غمه آتلاندی
آنلادی سوسدو دیلی
زای ائیله ییب بیر ایلی
قاریشقایا ساتیبدیر
بیر دانا هوندور فیلی
* * *
بؤرکون قویدو قاباغا
دایاندی بیر قالاغا
فیکره گئتدی بیر آنلیق
گؤردو چؤکوب قارانلیق
گون گئچدی آخشام اولدو
گولوشدن ناکام اولدو
گونلر گئچدی بیر به بیر
دره چوخلو زیروه بیر
گؤردو قالیب بی نشان
اولوب غملی پریشان
یوخدور اونو دینله ین
یوخ آختاران ایزله ین
آیریلیب ائودن ائلدن
دوشوبدور داها دیلدن
نه دیندیرن وار اونو
نه گولدورن وار اونو
ائله بیل کی قورتولوب
گه لیب حیاتین سونو
* * *
فیکیرلشیب تاپدی او
درده درمان یاپدی او
زحمته قاتلاندی چوخ
یاد گؤزونه ده یسین اوخ
باشلاییب آچدی کیتاب
یازدی قوتولدو حساب
اولمادی شرمنده او
گئتدی بوگون کنده او
* * *
هامی دئییردی سالام
ساغ اول منیم گول بالام
واختیندا آچ گؤزونو
سونرا اؤیمه اؤزونو
ساغ اول کی تئز آنلادین
کیتابلاری یانلادین
اوخودون ائتدین تامام
قالمادی هئچ بیر کلام
آنلا دوشون همده قان
عشق اودونا سنده یان
دوشونجه لی انسان اول
بو دونیایا خئییر دول
علم اوخو عالم یاشا
صحیح و سالم یاشا
اکبر رضایی
(چوخدانکی شعیرلریمنن بیریدیر کاغاذ پارا آراسیننان تاپمیشام)
موضوعات مرتبط: اوشاق ادبیاتی
ایلک سئودا
من ایندیده ن خوشوم گلیر
سونرالاری سئومه ییرم
بو آن بوگون حایات دیر
یارین لاری گؤرمه ییرم
سن اولدوز اول سن گونش اول
تورپاغ اولوم باخیم سنه
سئوگی پایلا حایاتیما
بو کؤنلومو یاخیم سنه
سن اینسان اول دوشونجه لی
من قول اولوم عؤمور بویو
سن راحات اول منده راحات
آی عشقیمین ایلکی سونو
sessiz
موضوعات مرتبط: قوشما
صاحبخانه
عالی اینسانلار سایاق سان، سنده بیــــــــر فرزانه سن
لیلی سن عاشیق شوناس سان، لعل سن دوردانه سن
یئر گؤیو غم توتسادا، ســـن خوش گولوش سن بیزلره
راحتِ روح و روان، هنـــــــــــــگامه سن جانانه سن
ضامن بــــــــــــزم محبت، شعرسن، سن هر بیر آی
آیلی اولدوزلــــــــو گونش سن، نورا سن کاشانه سن
اینسانین علویتی دیلــــــــــــــــــده صفادیر بیل بونو
حُسن رویین له صــــــــــــفا بزمینده سن یکدانه سن
تکجه یاریـن، سن بیـــــلیرسن اولماز عاشیقلیک سونو
شمع سن سن، بزم سن، آتش لـــــــــــره پروانه سن
ایل به ایل آرتیر سنین سئوگین بیــزیم دیل لرده بیل
مایل اولـــــــــــــما غصه یه قودرتلی سن مردانه سن
یئل کیمی گلمیش و یئل تک ده گئده ر غصه کــــــدر
یای پاییز، قیش یاز سنین دیر، عـــــؤمره صاحبخانه سن
اکبر رضایی sessiz
موضوعات مرتبط: غزل
آتام یادیما دوشدو
آسوده یاتیبسان آتا سندن خبریم یوخ
سنسیز گونشیم یوخ ایشیقیم یوخ سحریم یوخ
سن خوش گون ایدین خوش گونوموز سنله یاشاندی
مین ییل دا یاشارسام بئله سی هئچ بَهَریم یوخ
ضولمت قارا ضولمت دی ایشیق ذره جه یوخدور
بیر لامپا چیراغ ائوده و چؤلده قمریم یوخ
داغلار سنی باغلار سنی چؤللر سنی سَسلیر
سه س سیزجه هارای سالدیم هاییمدا که سه ریم یوخ
A.R.SESSIZ
موضوعات مرتبط: غزل
عاشیق قارداش
عاشیق قارداش غصه لنمه غم یئمه
گلر بیر گون سن آختاران او باهار
سئوینج آلار سنین کؤنول باغینی
قوجاغیندا گلر سئوگیلین یاتار
بؤیله گلمیش بؤیله گئده ر بو زامان
کیمسه دن یوخ نه بیر صدا نه هایان
محبتی هم ساتان وار هم آلان
عجب یئردی عجب یورددی بو دییار
روزگاریمیز هایلی هویلو دولاندی
حسرتیله گؤزلریمیز سولاندی
سئوگیلیمیز قان یاشینا بولاندی
بؤیله گئتسه هاممی جانینا قییار
سه س سیز گه لیب سه س سیز گئدیر غم کدر
درد سونوندا منی ییخار یا اَزر
کدرله غم مزار داشیمی بَزه ر
بیر گون اولار منده گونشیم باتار
sessiz
موضوعات مرتبط: قوشما
خیام رباعی لریندن ترجومه
حیف اولدوکی بو عؤمروموز الدن گئتدی
قان اولدو جییه رلر فه له یین چرخیندن
بیر کیمسه خبر وئرمه دی اول دونیادان
گئتمیش لرین احوال لاری نین چونیندن
ای دل کی زمانه سنه چوخ غم وئردی
بیر دمده آلار جانی کی بیر دم وئردی
یاشا خوش، گَز و دولان بئش گونووی
قبل از کی سنین قبرین ائوی نم وئردی
موضوعات مرتبط: دؤردلوک و بایاتیلار
داها کدر بسدی بیزه به سیمیز
غصه کدر بوراخماییر پئشیمی
سانکی ائکیز دوغولموشوق ایکیمیز
دردیم آرتیر یاشلاندیقجا هر بیر آن
یاددان چیخیر هر کیمسه میز که سیمیز
آمما سئوگی بو کؤنلومده جانلانیر
سئوگی جوشور زامان سانکی دال قالیر
عؤمر عاشیقی تامام سئوگی دن چالیر
قوی اوجالسین یاشاماقلا سه سیمیز
گه لیب گئدن بیر روزگارا بنزه دیق
عؤمور بویو سئوگیلینی گؤزله دیق
یار گلمه دی گئجه گوندوز ایزله دیق
داها کدر بسدی بیزه به سیمیز
موضوعات مرتبط: قوشما
سنسیز یاشاماق دردایمیش ای سئوگیلی جانان
غم غصه کدر هر گئجه مهمانیم اولورلار
عشق عالمی نین وورغونو آسوده قالانماز
اوندان دی گؤرنلر منیم حئیرانیم اولورلار
سنسن منیم هر آنداکی فیکریم و خیالیم
کؤنلومدور اینان غصه لی هم باشی بلالیم
یان گزمه گؤزوم نورو گه لیب گؤرده بو حالیم
دورگه ل کی قدم لر منه درمانیم اولورلار
A.R.SESSIZ
موضوعات مرتبط: قوشما
آتالار گونون تبریک ائده ره ک رحمتلیک آتامین ساغلیغیندا بیر شعیر یازمیشدیم و دفالارجا آتالیغ حاققینی آنلادیغیمی بیلدیرمک ایچین اوخودوم.
آتا
قورخمارام دونیا بویو کؤنلومه بیــــر داغدیر آتا
گول لـــــرین غنچه لی واختی گؤرونن باغدیر آتا
قولومو کیمسه بورانماز منیم عـؤمـروم بویونو
نییه کی آرخامی توتموش هه له ده ساغدیر آتا
آزمیش ائولادینا پرخاش ائده جک هــر بیــر آتا
دوز یولو گئتمــاغا ویجدان ایله قــالماغدیر آتا
داغی ده ل لم، داشی یوننام،آتا نفسی نن اینان
آتا جرأت دی مــنه، قـورخویــا دوستاقـدیر آتا
اونــودولماز آتــانین زحمتی هئــچ بیــر اوغولا
(سه س سیز)ین وار یوخو هم گؤی لره بایراقدیر آتا
A.R.SESSIZ
موضوعات مرتبط: غزل
آنا وطن
نه گؤزه ل سن آنا وطن
سن سن منه آنا، وطن
گول چیچکلی باغلارین وار
چوخ ویقارلی داغلارین وار
تاریخینه وورغونام من
شهریارام وورغون ام من
قوینوندا بسله دین منی
چوخ سئویرم منده سنی
وطن وطن جانیم وطن
داماردا آل قانیم وطن
سن آنامسام همده آتام
نئجه اولار سنی آتام
عشقین اولوب منیم جانیم
فخرین اولوب آدیم سانیم
شرف غئیرت کانی وطن
سئومه یه نین هانی وطن
قوینوندا بسله دین منی
اونوتمارام بیر آن سنی
وطن وطن جانیم وطن
داماردا آل قانیم وطن
A.R.SESSIZ
موضوعات مرتبط: اوشاق ادبیاتی
بیلمهدیم
دیلبرین لــعل لـبیندن بـوسه آلـدیـم بیلمهدیـم
بوسه مست ائتدی منی قوینوندا قالدیم بیلمهدیم
شـهد شیرین تک لب دیلبر منی مدهوش ائدیب
بیر عـؤمور معشوقهسیز دونیاده قالدیم بیلمهدیم
روحومو چرخ فلک دیلبرسیز ائـتمیش نئیلهییم
عشقی اؤز فیکریمده من آواره سالدیم بیلمهدیم
نئیلهدیم فیکریم منیم کؤنلومه هئچ یار اولمادی
گاهدان اویدوم باشیما هم فیکره دالدیم بیلمهدیم
دیلبرین عشقی دولوب کونلوم داشیر باشدان باشا
تار کامانچام اولمادی دونبک له چالدیم بیلمهدیم
ساچلاریم دن دن آغاردی تئل لریم الدن گئـدیر
دورر تک عؤمرو سراسر داشه چالدیم بیلمـهدیم
عشق سولطانی منیم روحومدا جولان ائیـله دی
دیلبریمدن بیر عؤمور من آیری قالدیم بیلمـهدیم
A.R.SESSIZ
موضوعات مرتبط: غزل
معلم
ایشیقلی سان نورلو سان حرارت لی دونیاسان
وارلیـــق اوزره، حـــــیاتا طراوت لی دونیا سان
سندن آلیـــــــر کایــــــنات یاشایشین معناسین
اولــــــو آتـــــا بابــادان روایت لی دونیا سان
سنین دئدیک لرین له اوره ک گؤزون آچیریق
بیــــزه باخیش وئرماغا سخاوت لی دونیا سان
سن گؤزومون نوروسان اوره ییمین سئوگیسی
محبـــت ده، سئوگی ده، قیامت لی دونیاسان
سن اولماسان بیلمه ریک بیر نَدی یا یوز نَدی
تانری قبول ائتمه گه مین آیت لی دونیاسان
اوزاق کنـــــده اوبایــــا عاشــــقانه گئـدیر سن
بیر اؤیرَنجین اولـــسادا صلابت لی دونیاسان
سن ایلــــه معــنا تاپیر فیکریمیزده کی سؤزلر
هــــر ســؤزومه فیکریمه امانت لی دونیاسان
گون به گون آرتیــرسنین عزتین عالمده بیل
بوتون بـــو اینسان لارا کرامت لی دونیاسان
غمین دردین اولــــسادا آرزولارین ســولسادا
بیـــــــــزیم بــو قلبیمیزده ولایت لی دونیاسان
سن یول آچیرسان بیزه اوره ک سؤزون دئماغا
یـــاخشی یا دا پیــــسه ده رضایت لی دونیاسان
چوخ سؤزومو بیلمیره م الیف نه دی ب نه دی
عالــــــمین اســـــــرارینا دلالت لی دونیا سان
آجیقــلی اولساندا سن، هاممینی چوخ سئویرسن
بیــــــر فیــــــکیرلی آنا تـــک لطافت لی دونیاسان
چـــوخلاری بیلمیــر کی سن فیکیرچی سن نه زرچی
اؤز باهــــــا ســـــرمایه نه کرامت لی دونیاسان
پاییزدادا قیش دادا ســــؤزون گـول تک آچیلیر
اؤلــــکه میزین یازی تک لطافت لی دونیاسان
فیـــکیر سیز اولسام بیر آن، یوردوما باغلانماسام
بیــــــر مئهــــریبان باجـــی تک ملالت لی دونیاسان
همیشه قارشیمـــــــداسان تـازه بیر باخیش ایله
هـــر ســــؤزومه فیــکریمه دلالت لی دونیاسان
محبتین لـــذتیـــــن، سنــــله دوشـــوندوم اینان
مینـــــلرجه اؤیرنجی یـــه، شرافت لی دونیاسان
هـــاردا دئدیم دانیشـدیم، دینمه دانیشما گؤردوم
منیـــــم بــوتــون دویغـوما طراوت لی دونیاسان
آنام آتامسان منیــــم سـن اؤزومده ن اؤزومسن
اویغـــــوما هم دویغـــــوما صداقت لی دونیاسان
منیــــم دیلک لریمی ایسته ییمی آنــــــــلادین
اینجـــــه ایپــــک قلبـــلی نجابت لی دونیاسان
دینیــــب دانیشــاندا من ساغدا سولدا دانلاییر
منیم هــر بیــر سؤزومه قضاوت لی دونیا سان
سن عالــــمین دردینه عــلاج ائدیرسن هر آن
کافــــره هــــم مــــؤمنه شفاعت لی دونیاسان
کــــرامت آرتیـر داشیر باخیشیندان اوزونده ن
دونیــــــانین احوالیــنه قناعت لی دونیا سان
گؤندوز ایتیـــر دیک یولو، قالدیق آواره چؤلده
قارانلیق توتان یـــولا بصارت لی دونیا سان
مین جوره اینسان گــه لیر سنین کیلاس لارینا
هـــر بیرینه مین جـــوره حکایت لی دونیا سان
تکجه الیف بِئی دئییل، بیر یا ایکی، اوچ دئییل
منیـــم اوره ک اوردوما شجاعت لی دونیاسان
حیات بیـر آیری یولدا، سن عشقینین یولوندا
معـــــشوقون جفاسیـــــنا دیانت لی دونیاسان
قیشدا قاردا کولکده صاف عشقین وار اورکده
قــوروتولــماز بو دیلک ده شرافتلی دونیاسان
(سه س سیز) ه سه س وئریرسن قورخولاری قووورسان
بوتون کــور دیلک لــره ضیافت لی دونیاسان
A.R.SESSIZ
موضوعات مرتبط: غزل
یاز گلدی
یاز گلدی چیچک لر دانیشیر بولبول ایلن
یئل باغرین آچیبدیر اؤپوشور سونبول ایلن
دوزلرده و چؤل لرده گَََََََزیر شئه چمنی
گون گون بوی آتیر باغچامیزین یاسمنی
داغلاردا و باغلاردا یاغیر یاز یاغیشی
ائل کؤنلونو اوخشور کهلیگین ناز باخیشی
یئملیک گؤبه لک دونبالان ایت بورنو چیخیر
آلچایلا دولان باغلار آغاجلاری ییخیر
تورپاغ گؤیه ریر گؤم گؤی اولور داغ دره لر
قیزلار و گلین لرده ییغیر بول تره لر
بول بول زمی لردن بوی آتیر غاز آیاغی
اوشقون و بیزوبورنو ستلجم آلاغی
گؤم گؤی گؤیه ریر گزنه و تورشک چوبانک
سالمانچا وقانقال چیریش ایله بابانک
باخ گؤر بوی آتیب کندیمیزین شاه تره سی
خاشخاشی، توهلوجه سی، همده اود تره سی
درمان ساییلیر چؤلده کی هر بیتگی بیزه
تانریم یارادیب بیتگینی هر دردیمیزه
ذووق ایله گَزین چؤل لری ای اهل وطن
بلکه دیریلیب عشقه گله روح ایله تن
(سه س سیز) دئمیرم های سالیرام خالقیما من
چیخ چؤل لره، ایسلان، اوشو، بات پالچیغا سن
A.R. (SESSIZ)
موضوعات مرتبط: مثنوی سایاغ
فانی دونیا
بیلین دوستلار بو دونیا فانی دیر فانی
وفاسی وارسا گر، سؤیله گؤروم هانی
صفا و عشق و مهر و خوش کئچیرمک له
حیاتین هر صداسیندا اولون بانی
محبت سئوگی دیر بیزدن قالان یالنیز
دوشونمک دیر حیاتین عزتی شانی
صداقت معرفتله یئر سالین دیلده
فقط اینسانی قان، بوشلا به یی خانی
بوگون وارسان، صاباحدان یوخدور اخبارین
قوجاغلا مئهریله سن دوستو دوشمانی
یئرین یوردون قانان کس لرله اول همدم
قانانلاردیر حیات ایچره بالین شانی
صفادن ذووق آلار هر دم قانان اینسان
عؤمور وارکن گز اینسانی آرا تانی
A.R SESSIZ
موضوعات مرتبط: غزل
ایستر
کؤنلوم سنی ای گول گئجه گوندوز سحر ایستر
احوالینی هر آندا اؤزومدن بَتَر ایستر
یوخدور سنه تای سئوگیلی جانان بو جاهاندا
سئومکله ووروللام جانیم الدن گئدر ایستر
من عشق ایله، آسوده لیگی وئرمیشم الدن
سن بیلمه دین عشق عالمی سندن نه لر ایستر
سن سن منیم عالمده اینان سئوگی پناهیم
کؤنلوم قوزو تک مهرینی هر آن مه لر ایستر
یاندیم و کول اولدوم سنین عشقینده من هر آن
گؤز یولداکی یار جانیمی بیردن گه لر ایستر
غم سؤیله مه غمدن دئمه گه ل (سَس سیز)ه رحم ائت
بیر گؤر بو یازیق کؤنلو پریشان نه لر ایستر
موضوعات مرتبط: غزل
سیگــار
چوخ عجیب گولمه لی سیگار چکیسن
ایتیل اؤل اؤلــمه لی سیگار چکسین
وئـرمیسن پـول لارینی مـــال بوغانا
لعنــت اولــسون سنه سیگار ساتانا
پـوفـلویورســن بـو یـانـا هـم اویانا
پول قــوتولوب بسته اولــموش دانا
چوخ عجیب گولمه لی سیگار چکیسن
ایتیـل اؤل اؤلـمه لی سیگار چکیسن
مکــتبدن ائتــدین اؤزونـــو آسـوده
آتیبـــسان کیــتاب و دفــتـری دوره
چوخ چکیب پاپریزی اوخشورسان موره
اولمـوسـان اینـدی ایکی جور بیر جوره
چوخ عجیب گولمه لی سیگار چکیسن
ایتیـل اؤل اؤلمـه لی سیگار چکیسن
کیــمی اؤیــرتدی بــو سیـگاری سنه
پاپیـشیبــدیــر سنـــه او مثــل گنه
کــی دئـییرسن «بیر نفس ووردا» منه
ســارالیــب اوز چــورویــوبــدور اتنه
چوخ عجیب گولمه لی سیگار چکیسن
ایتیــل اؤل اؤلمه لی سیگار چکیسن
دوروســان کـــوچه باشیندا گئجه لر
آز قــالیر نه نه ن بابان جان ائده لر
تـرک سیگاری نه نه ن چوخ سئوه لر
دئییسن ترک قیلان بس نئجه ائله ر
چوخ عجیب گولمه لی سیگار چکیسن
ایتیــل اؤل اؤلمه لی سیکار چکسین
توســدونون خیری سنه یوخدور اینان
بــو سؤزه سنــده یئتیر دین و ایمان
حق ســؤزه ائتــمه حیـاتیندا گومان
بوغــار آخیر سنــی بو توستو دومان
چوخ عجیب گولمه لی سیگار چکیسن
ایتیــل اؤل اؤلمه لی سیکار چکسین
آییــل اوغــلان نیـیه سیگار چکیسن
مغزه علــم اک نییه سیــگار اکیسن
گــؤرونـــور تیریاکـا معتاد تکی سن
ووروســان سیگارا زورلا پــــوکی سن
چوخ عجیب گولمه لی سیگار چکیسن
ایتیــل اؤل اؤلمه لی سیگار چکیسن
چــوخ چکیبسن اولـوسان تنگی نفس
گئتدی سیگار چکمییه ن سنده ته له س
اولاجـــــاق اوز ائـــولادیندا بو هوس
چون سؤزون افـکارین اولوبدور نحس
چوخ عجیب گولمه لی سیگار چکیسن
ایتیـــل اؤل اؤلمه لی سیکار چکیسن
اؤلـــوب عقلیـن شعورون زایل، آییل
تــرک ائله سیـگاری، ده «پاتتا پاخیل»
قوی سئوینسین بو ایشه دوست و فامیل
بو ضــــــلالت کؤرپوسون سنده آتیل
چوخ عجیب گولمه لی سیگار چکیسن
آییـــــل اوغلان نییه سیگار چکیسن
sessiz
موضوعات مرتبط: طنز شعیرلر


c: text/html

text:
1- قورت بالا گور ستمه :
بو مثلی بیر کیمسیه چکرلر کی اگر بیر ایش آداما گوره اوقرته آدامون گوزونه چئکر کی آدامون اتی توکولر و بونون داستانی وار : بیر پادشاه واروموش ، ایستر، دور و برینده کی لری امتحان ائلیه ، دییئر من بیر قوزی سیزه وئره رم گره ک بو قوزی آلتی آیدان سونرا نه بیر ذره چاغ اولموش اولا ونه آروخلویا .هر کیمسه آپارار بیلمز نیله سین و قوزی یا اولریا آروخلار یا چاغ اولار
بیر نفر دییئر من باشاررام ، قوزینی آپارار و سحر دن آخشاما اونی بجریر ، اویاندان گئدر بیر قورت بالاسی توتار گتیررو و هر گون آخشام چاقی قورت بالاسینی قوزیا گورستیر و قوزی هرنه کی یئمیشدی سو اولور .
2- قارا پالاس یو ماقونان بوز اولماز
بو مثلی حکیم تیلیم خان شعرلرینده چوخ ایشله تیب
3-کهنه خرمن ساوور ما
4- دیشی آغرودی چئک قورتول ، باشوی آغرودی اول قورتول
5- تورپاقا( توپراقا) بئلی باتمیری گئدیب چمن بیلیری
6- بابا سینی گورمه سه شاه لوق ادّعاسی ائلر
7- گئچی گئچیه باخدی
8- کپک دیوار کولگه سینده یاتوب دئییری بلکه اوز کولگه سیدیر
9- بولاغ گره ک اوزوندن جوشا
10- سیکمر چایی گلدی قیزلریی بختی آچیلدی
رازقاندا سیکمر آدلی چای وار کی هر وقت بو چایدان سو گئله دییئر لر قیز لر بختی آچیلدی یانی (یعنی ) رزق و روزی چوخ اولدی و اوغلانلار باشارار ائو لن سین و قیز لر اره گئتسین .
11- بیردانا آب قند بدون قند
دییئرلر رحمتلیک کربلایی ابالفضل مچیدده چایی وئره ریمیش و بیر نفر گئلریمیش هرنه باخاروموش و دوراروموش چایی دان خبر اولمازوموش اوند ا دییئریمیش عمی بیر دانا آب قند بدون قند وئر منه یانی بی ارزش بیر شی ایسته ماق
12- قولی قوباد مزرعه سینه
گویه بولوت گئلر ، رازقاندا بیر قوجا خانوم واروموش بولاتلاری گورنده دییئر آلله جان قولی قوباد مزرعه سینه یاغسون ، بولوتلار کی یاغار گورر تولی یاغیری دییئر یو آلله جان کل عالم مزرعه سینه
13- هامویا ننه دیر اوزونه اوگئی ننه
14- قلیچ اوز دسته سین کسمز
15- فامیل فامیلی اتین یئسه سوموگون آتماز
16- مچید آچولماموش کور قاپونی توتوب
17- آی باجی سوز چوخ ، وقت یوخ
18- قاپیدان قاوورای باجادان گئلیری
19 – دئوه قان گوردی
20- ایری یوک منزیله چاتماز
21- کچل قیزی نمه سی وار، دمیر دن بیر تاراقی
22- غریبه نی کنده قویما آلوچانی باغا
23- بیری باتمان اولدی ، بیری یاروم
24- ایلانوی آغونادا لعنت، قاراسونادا
25- اشّک هارا دوشک هارا
26- ییخیله نی دوستی اولماز دئییری یو بیر پی ییخیل
27- کد خدا ائوینده قوز چوخ اولار ، سایی وار
28- ایلانی بیری توتا بیری ده گوزونه تورپاق توکه
29- سن توتان قوشون من قویروقون یونموشام
30- سن گوز گوده گوره نی قوجا خشت خام دا گورئر
31- همدان اوزاخ کردیسی یاووخ
32- کور توتدوقون بیراخماز
33- پیشیک ایشه گی درگاها کومک دیر
34- دئوه بوش یولا گئتمز
35- چوره ک آچانی قیلیچ آچماز
36 – قوردا نصیحت ائله سی دییئر مسلمان قویینی گدیکدن گچدی
37- هاموسی شعبان بیر ده رمضان
38- اوزو موزوی آز غوصّا موز وارقونشونوی دا داناسی یوتوب
39- آرواد کیشینی ساخلار ، پنیری دری
40- آغ گون آغارتار قارا گون غارالتار
41- گور دوی اریی ار ده گیل ، ترکینی ده عار ده گیل
42- آغزوندا مرجی ایسلانماز
43- داشدان سس چیخه ر، بوندان سس چیخمز
44- قوزی جوت گور مه سه کوره مزله آتماز
یانی حواسی جمع دیر ، بی خود بیر ایشی گورمز
45- ییخیخ ائوی دیره گی دیر
قیز لردن اوزمان کی ایستک لری اولور تعریف ائلیینده دییئر لر
46- دئییری بلکه آغزونا قاووت دولدوروبلار
47- دئییری بلکه افغان تو کیلیری
بیر نفر کی دییئر قاپونی تئز باقلا اونا مثل چئکر لر
48- بیر قازوخ یئری بیزه وئریی
قدیم ده کی شاهسون لر کنده گئلریمیش لر اوتراقا گوره دییئریمیش لر ،بالای ساغ اولسون بیر قازوخ یئری بیزه وئریی اوندان سورا کی چادور لارون قوراروموش لار داها هامی ایش گوره ریمیش لر و کندی یایا روموش لار
49- بورنینی داغ سوته باسوبلار
بونی بیر حیوان کی قورخا بیر یئر دن گئچه دییئر لر و شاهسون لر ایچینده بیر رسمی وار
50- گوله لیک ده قولاغینی بورخموشام
اوشاق لوقدا تربیت اولوب
۵۱- چوخ ایستی یئنه بالوغ وئر مه با لوغ توتماقی اور گئت.
۵۲- ایت ایه سینی تانیمیری
۵۳- خاصییته نصیحت اولماز
۵۴- سوتونن گلیب سوموگونن گئدر
۵۵- کیشی سیل دیر آرواد گول دور
۵۶- وئره نه وئررلر گوزه گیره نه ده وئررلر؟
۵۷- آداموی اول ایشینی نه دوست گورسون نه دوشمن
۵۸- آغلایانا ممه وئررلر
۵۹- نسیه آلانوی ایکی پی کئفی وار بیر آلاندا بیرپولون وئرنده
60- آتی آلماموش آوخورون باغلیری
61- بیر ایینه اوزویه بیر جووالدوز اوزگیه
62- آلله دان قورخمویان بنده دن قورخماز
63- تارویا بنده لیق ائله میری
64- سیچان ده لیگین ساتون آلیری
65- گئت بورکیوی گویه آت
66- سه نی اوزویدن کلش تیکی قیریلمز
67-سیبیللریندن قان دامیری
68- دئوه گوردوی گور مه میشی
69- بیر جین ده گیل بیر بیسم اللّهونان ییخیله
70- دیلییه گوره دیلچه کی اولسون
71- آغزون آچدی گوزون یومدی
72- داغ داغا چاتماز آدام آداما چاتار
73- آی داغلار نقدرگوزلر سیزه ساتاشوب ( رحمتلیک مشهدی نصرت دییئردی )
74- گئچی باشونا چپر گئچیب
75- قوجاقونا بلک وئرمه
76- دیشی نی دیبیندن چیخه نی دئدی
77- صبر ائله مربا چیخه جخ ای قورا سندن
78- منیم اشّگیم یوتوب سنی شوخلوقوی توتوب
79- سه نی قاپویدا ایت یاتدی من یاتدیم
80- اشّگ قاشدی پالان دوشدی
81- ال الی یو وار ال ده دونر یوزی یووار
82- ایت هوروب اوزونه
83- سوتویه لعنت ( رحمتلیک مشهدی نصرت دییئر دی)
84- تو قاشقایا ( دوشانی گوره نده دییئرلر –دوشان بد شگون دیر )
85- آتیمی هارا باقلایوم ؟باقلا منیم دیلیمه
بیر نفر کوچادان گئچیریمیش، بیریسی قاپوسوندا اونی گورر و ائوه دعوت ائلر ، کیشی گئلر حایاتا ، دییئر آتیمی هارا باقلایوم ، دییئر باقلا منیم دیلیمه
86- دایو یوی جوم اولموشی بورادور
بیر نفر بیرینه قناق اولور ،دییئر من آللّهون باجی اوغلوسی یام ، بیر مد دت دن ائو صاحاب ایستر ائوی سوپوره ، دییئر دور مین منیم دالوما آپاروم دولاندوروم ، آپارار مچیدین قاپوسوندا وورار یئره دییئر : دایو یوی جوم اولموشی بورادور
87- شیطانا پاپوش تیکر
88- گوتی باشونا آغورلوق ائلیری
89- ساپی سوست اولدی
90- ایپی قیریلدی
91- قویّی قازانون آروادی دول اولور
92-قویّی قازان تهینده دیر
93- بی دستاماز دینگه ناماز هی وئر و وئر

robotstxt: allowed

filter: keep


text:
ساوه دن بیر ایشیق
اکبرخان رزاقی نین (۱۳۶۸- ۱۲۹۹) شعر دیوانی «ساوه دن بیر ایشیق» آدیندا اندیشه نو انتشاراتی طرفیندن یاییملاندی. شاعیرین ایلک کیتابی «گلزار حسینی» عنوان ایلا دکتر علی کمالی امگی ایله یاییملانمیشدیر. اکبرخان رزاقی گونش ایلی 1299-دا ساوا شهری نین قاراقان بولگه سینين میصیرقان کندینده اکینچی بیر عاییله ده دوغولوب، بویا- باشا چاتیب و کند ایشلرینده ایشله میشدیر. کند ایشلری آراسیندا ادبیاتلا ماراقلانیب تورک، عرب و فارس ادبیات لارینی چوخ گوزل اؤیرنمیشدیر. اکبرخان تحصیلاتينی قدیم مکتب لرده بیتیرمیشدیر. اوزل چالیشمالاری نتیحه سینده اوز آنا دیلی نین ادبیاتیندا بؤیوک اوغورلار قازاناراق یوکسک سویه لره چاتمیشدیر. شاعیر رزاقی آرتیق اؤز آنا دیلینده یازیب- یاراتمیش و طبیعی اولاراق ساوه نین تورک لهجه سی و قاراقانین دیالکتی نین ایزلرینی اونون اثرلرینده آیدینجه گؤرمک اولا بیلر. شاعیر اؤز اثرلرینده اینسانی سجیه لری قورویارکن عدالت سیزلیگه، ظولمه، بیلمه مزلیگه قارشی چیخیر و اجتماع نین آجی لارینی اوره گه یاتان بیر دیل ایله اوخوجولارا چاتدیریر و مهارتله مظلوملاری مدافعه ائده رک، ظالیم لری آجی بیر طنز ایله قامچیلاییر! رزاقی دوغما کولتور و آنا دیلینه درین محبتینی بیلدیریر و اؤز آنادیلی نی، کولتور و فرهنگی انکار ائدیب دانانلاری سرت تنفید ائدیر .حاج اکبر رزاقی هر ایل میصیرقان کندینده تاسوعا - عاشورا گونلرینده شبیه چیخارتما مراسیمینده ایشتراک ائدیب و شبیه اوخوجولاری نین مکالمه لرینی اؤزو یازیب حاضیرلاییردی. سونوندا 70 ایله یاخین حیات سوردوکدن سونرا، 1368 ایلین مورداد آیی نین 19-دا تاسوعا گونو میصیرقان کندینده شبیه مراسیمینده ایشتراک ائدرکن دونیادان کوچموشدو. بو دیوانی اونون اوغوللاری حسین و جعفر ياييما حاضيرلاميشلار.
آدرس انتشارات: تهران، ميدان انقلاب، ابتدای كارگر شمالی، پاساژ فيروز، طبقه دوم، انتشارات اندیشه نو
تلفن تماس:66427371
برچسبها: اكبرخان رزاقي, قاراقان, شعر تركي, ساوه


text:
منیم ای نازلی دلداریم، منیم ای دردیمه درمان
منیم ای دولتیم، واریم، باغیشلا، گئچ گناهیمدان
سالاندا سن منی بنده، یاخینلیق اولماسا سنده
اگر قانیمی توکسنده، یولومدان دونمرم بیر آن
شیریندیر لبلرین دلبر، او گول رخسارینی گوستر
یازیق کونلوم سنی ایستر، منی الدن سالیر هجران
جمالین پرده یه سالما، بو عاشیقدن اوزاق قالم
اگوزومدن انتقام آلما، منی قویما بئله حیران
بدخشان لعلی سنسن یار، اوزون یاقوت کیمی پارلار
سنون حسنونده دیر گلزار، جمالیندیر نگارستان
منیم چین لیلی، عمر انسان، و یا بلقیس و صنعانسان
یادا بیر ماه کنعانسان، سنه اولسون جانیم قوربان
منی سن مجنون ائتمیش سن، حیاتدا محزون ائتمیش سن
اوزونه مفتون ائتمیش سن، ائدیبسن قلبیمی بریان
دئییردیم من سنین یارین؟ کی اولدوم ایندی بیمارین
سنین نورانی رخسارین، منی یاندیردی، ای جانان
نظامی اولدو بیچاره، ائدیب هجرانین آواره
تاپیلمیر دردینه چاره، اولوب جاری گوزوندن قان
نظامی
طبقه بندی:
شمعی صوندور دخی پروانه کی یاریم گلدی
گوله باخ آغلا بولوت نازلی نگاریم گلدی
گئجه بایرام ائدرم جانیمی قربان سنه یار
سروریم، تاجی سریم، باغلی باهاریم گلدی
قامتین سرو سنین، جنتی گزدیم تایی یوخ
چاکری اولدوغوم اول شاهی سواریم گلدی
حسنونون شمعینه پروانه دئییب دوندی کوله
آتشیم صوندورن اول لاله عذاریم گلدی
دئدیم ای نازلی ملک سئو بو نظامینی دئدی:
سنینم عهد ائله دی چشم خماریم گلدی
نظامی
طبقه بندی:
آی اوزلو نگاریم کیمه مهمان اولاجاقسان
بیر سویله کیمین شانینه شایان اولاجاقسان
شاهلیق چتری وار باشین اوستونده بو آخشام
عنبر چترینله کیمه سلطان اولاجاقسان
شکر دئمیرم من سنه اوندان دا شیرین سن
دلبر نئجه بیر بختوره جان اولاجاقسان
ظلمت گئجه سن نورلی چیراغ، پیس گوزه گلمه
ای آب حیات سن کیمه جانان اولاجاقسان
گئتدین نئجه بس تاب ائله سین هجره نظامی
او خسته ایکن، سن کیمه درمان اولاجاقسان
نظامی
طبقه بندی:
حسنون گؤزل آیت لری ای سئوگلی جانان
اولموش بوتون عالمده سنین شانینه شایان
گل ائیله عنایت منه وئر بوسه لبیندن
چونکی گؤزلین بوسه سیدیر عاشیقه احسان
سوردوم کی کؤنول هاردادی آلدیم بو جوابی
هئچ سورما تاپیلماز اونو آختارسادا انسان
رحم ائیله دئییب سیل کیمی گؤز یاشیمی تؤکدوم
گل قانیمله اَل یوما ای آفت دوران
انصافین اگر اولسا آچیق سؤیله «نظامی»
سنله نئجه رفتار ائلسین ای مهی تابان
گل سؤیله جوابین نه اولار سورغو زمانی
احوالیمی سندن سوروشارسا قیزیل اسلان
حکیم نظامی گنجومی
طبقه بندی:
شمعی صوندور دخی پروانه کی یاریم گلدی
گوله باخ آغلا بولوت نازلی نگاریم گلدی
گئجه بایرام ائدرم جانیمی قربان سنه یار
سروریم، تاجی سریم، باغلی باهاریم گلدی
قامتین سرو سنین، جنتی گزدیم تایی یوخ
چاکری اولدوغوم اول شاهی سواریم گلدی
حسنونون شمعینه پروانه دئییب دؤندی کوله
آتشیم صؤندورن اول لاله عذاریم گلدی
دئدیم ای نازلی ملک سئو بو نظامینی دئدی:
سنینم عهد ائله دی چشم خماریم گلدی
شاعر: نظامی گنجوی نین غزللرین دن
طبقه بندی:


text:
یئنی تحصیل ایلی موناسیبتی ایله "ایواز طاها"نین موراجیعتی
1
اوشاقلاریمیز اوخوللارا گئتدیلر، باجیلاریمیز، قارداشلاریمیز ایسه بیلیمیوردلارینا. هئچ بیرینین قولتوغوندا آنادیلینده بیرجه کیتاب یوخ.
2
بو یاخینلاردا مدنیت ناظیرلییی ایکی کیتابیمین نشرینه ایجازه وئرمکدن چکیندی. ندنلرین بیری بو ایدی: سن دئمه کیتابلاریمین یازی قایداسیندا فارسجا و عربجهنین سؤزلرینه سایمازلیقلا یاناشیلیب. دؤولت مأمورونون آرگومئنتی داها غریبه ایدی: "فرهنگستان فارسی بئله بویوروب". سؤز یوخ کی، شرقی تیمورون دیل آکادئمیاسی بورکینافاسونون دیلی بارهده فیکیر سؤیلهسهیدی، تهرانین دئیینگن تئلئویزیاسی دونیا سیستئمینین عدالتسیزلییی بارهده گئجه گوندوز دنگ ائدهجکدی بیزی. آمما فارس دیلی آکادئمیاسی بوتون دیللری فارسجانین بیر لهجهسی سایدیغیندان، منیم دیلیمده بیر سطیر اوخویوب یازمایان آدام گؤستریش وئریر کی من دئین کیمی یاز.
فرهنگستانین وظیفهلرینین یالنیز بئشینجی مادهسینده، اؤزلری دئمیشکن "محلی مدنیتلرین حفظی"ـنه ایشاره اولونور. بو ایشاره باشقا میللتلره کورون ایشیق ساچیرسا، جوملهنین داوامی اومیدلری پوچا چیخاریر. بللی اولور کی، آکادئمیکلر رسمی دیلی داها دا گوجلندیرمک اوچون اولکهنین قیراقـ بوجاغیندا گؤزدن قاچیمیش "فارسجا فولکلور، آدلار و ایصطیلاحلار"ی توپلاماغا وورنوخورلار. گؤزلهنیلمز دئییل، بو فرهنگیستانین سوی آغاجینین کؤکو 1935ـجی ایله گئدیب چیخیر. همین ایلده ممالک محروسهده یایغین اولان آذربایجان تورکجهسی ایله یاناشی باشقا دیللری فارسجانین خیرینه محو ائتمک اوچون بیرینجی فرهنگستان یاراندی. اینگیلیسلر بویورموشدولار، بیر زامان توپلارینی ویئنا داروازاسینا سؤیکهمیش تورکلردن زهلهلری گئدیر.
فرهنگستان چئورهلری گومان ائدیردیلر چاغداش نسل توراپاغا قاریشدیقدا دیلدن یالنیز خاطیره قالاجاق، سونراکی نسل مکتب گوجونه کوتلهیه سیرانمیش یئنی دیله آلیشاجاق[1].
3
نهایت "بیزی بونا آلیشدیراجاقلار" دئیه، 89 ایلدیر بئله اولور. 89 ایلدیر زورلا وئریلمیش کیتابلاری قولتوغوموزدا ساخلاییریق، آنا دیلیمیزی ایسه اورهییمزده. من اورحان پاموکا یازاندا کی، بیزیم بیریمیز ائویمیزی ایتیرمیشیک (قاراباغدا)، او بیریمیز ایسه دیلمیزی (تبریزده)، مقصدیم دیلین اوغورلانمیش "یازی"سیندان گئدیردی، بیریا مظلومیتینین باهاسینا کؤنلوموزده قورویوب ساخلادیغیمیز دانیشیق دیلیندن دئییل[۲] هر ایل دیلیمیزی ائوده قویوب مکتبه گئتدیک، آمما دیلسیزلییه آلیشمادیق. شاهلار سانیردیلار زامان آخاریندا رضا خانین یوخولاری چین اولاجاق[3]، اولمادی. شاه دئییردی اوردودونون مطبخ ایشچیلری ده متجاسرلره (پیشهوری بئله آدلاندیریلمیشدی) قولاق بورماسی وئرمهیی باجاریرلار. آمما بئله اولمادی، پیشهوری دوغما کور نیفریتیمزده یاندیسا، شهریارین ساده دیلینده دیلیمیز پؤهرهلندی.
سبب آیدیندیر: باسقی، زوراکیلیق[4] و تاپداییش[5] کیمی عامیللر "مئیلی" اورهتیر. تاپداییش همیشه اوستبیلینجی[6] یووشدورورسا[7]، آلت بیلینجین[8] گؤزلهنیلمز داورانان گوجلرینی اویادیر. دیل یاشام عرصهسینه فوران ائدیر. دیل آستارادان استرآبادا قدهر آیاقلانیب یئریمهیه باشلاییر، بوغونتو ایللرینده "سازیمین سؤزو" کیمی دیل آبیدهسی یارانیر.
اوشاقلاریمیز اوخوللارا گئتدیلر، باجیلاریمیز، قارداشلاریمیز ایسه بیلیمیوردلارینا. هئچ بیرینین قولتوغوندا آنادیلینده بیرجه کیتاب یوخ. تکی دوغما کیملیک وئرگیسی بئیینلریندن، سئویملی آنادیل سئوگیسی ایسه اورهکلریندن یوخا چیخماسین. قارداشلاریم، باجیلاریم مکتب یاددیرسا، دیلی یادیرغامایین، دیلیمیزی ائوینیزده یئترینجه اؤیرهنین!
ایواز طاها
1389 ـ جو ایلین مهر آیی
[1] آلیشماق (بوردا): عادت ائتمک [2] بوجومله اورحان پاموکا گؤندردیییم مکتوبدا گئتمیشدیر. مکتوب سلیم بابوللا واسیطهسی ایله پاموکا چاتدیریلمیشدی. [3] یوخونون چین اولماسی: یوخونو تعبیر اولماسی، دوغرولماسی؛ یوخونون تحقق تاپماسی [4] زوراکیلیق: خشونت [5] تاپداییش: رئپرئسییا، سرکوب [6] اسوت بیلینج: خودآگاه [7] یووشدورماق: رام ائتمک، اهلیلشدیرمک [8] آلتبیلینج: ناخودآگاه


text:
«دیدرگین قوشلار» دنیزیندن داملالار
رابیندرانات تاگور (1941 – 1861)
چئویرن: آیدین عبادی
1- یایین دیدرگین قوشلاری، گلیب پنجرهمین اؤنونده اوخویور، سونرا دا قانادلانیب اوزاقلارا اوچور. پاییزین سولموش، نغمهسیز یارپاقلاری ایسه، کولکده یئللنیر، حسرتله اورایا دوشور.
2- دونیا، اؤز انگینلیک نقابینی بیر کنارا بوراخیر، اونا وورغون اولان شخصین قارشیسیندا. آنجاق، کیچیک بیر نغمهیه دؤنور، ابدی بیر اؤپوش اولور.
3- یئرین گؤز یاشلاریدیر- اونون ظریف گولوشونو چیچکلرده قورویوب، ساخلایان.
4- منیم اورهییمدهکی درد-کدر، ساکیتلیگی برقرار ائدیب، اونو صلحه دوغرو آپاریر،. آخشام؛ ساکیت آغاجلارین آراسیندا اولان دینجلیک کیمی.
5- یارانیشین سرّی گئجهنین قارانلیغینا بنزر- چوخ عظمتلیدیر. ادراکین خیالی ایسه صبحون دومانیدیر سانکی.
6- ای گؤزللیک، اؤزونو گوزگونو یالتالق سیماسیندا دئییل سئوگیده تاپ!
7- آغاجلار پنجرهمله آیاقلاشیر، ساکیت تورپاغین حسرت سسی کیمی.
8- "- آی!، نهیی گؤزلهییرسن؟" "- گونشی سالاملاماغی، هم دهکی اونا یول گؤسترمهیی."
9- تر گول، غنچه آچیر و آغلایاراق دئییر: "تکی سن سولما، عزیز دونیا !"
10- اورهییمین درینلیگینده حسّ ائدیرم بو دوُل آخشامین چنینی، بیردهکی یاغیش اؤرتویو ایله اؤرتولموش حسرت آهینی.
11- "- نه قدر مندن اوزاقسان میوه؟!"
"- من، اورهیینده گیزلنمیشم، ای گول !"
12- "سن ایری داملالی تارغوسان[1]- لیلپر یارپاغی آلتیندا. من ایسه، کیچیک بیر دامجییام اونون اوزرینده." شئح- گؤله دئدی.
13- نهدیر قارانلیغین بو گؤرونمهین شعلهسی کی، قیغیلجیملاری اولدوزلاردیر؟!
14- آرتیست طبیعت عاشیقیدیر؛ ائله بونا گؤره ده، او؛ هم قیزین کؤلهسی، هم ده سروریدیر.
[1] - شبنم. قیروْو.
برچسبها: رابیندرانات تاگور
, R
, Tagor
, «دیدرگین قوشلار» دنیزیندن داملالار
, آیدین عبادی
, Didərgin quşlar dənizindən damlalar
+
نوشته شده توسط Hesen UmudOghlu در پنجشنبه 13 مهر1391 و ساعت
10:38 بعد از ظهر |


text:
یازمیشام
سرریمی سالمیشام جارا یازمیشام یاغیشا.. دومانا .. قارا .. یازمیشام
بوقچا بوقچا دردلریمی باغلایب بیربیر مکتوب ادیب یارا یازمیشام
شکایت ائدمیشم جور فلکدن آق آب باق اوزینده قارا یازمیشام
هرگئلن گئدندن خبر آلمیشام بیلمیرم هایانا .. هارا... یازمیشام
اورگیم بنداولوب بیر تاری مویه دئمیشم زولفنی دارا یازمیشام
آچمیشام قلبمین باجا بوجاسین سینمده. سیزلایان تارا یازمیشام
گوزیاشیم اله نیر سئل کیمن آخیر سئل لره یاریمی سارا یازمیشام
اوچوب آرزولاریم بیر خیال کمین عشقیمی چکمیشم دارا یازمیشام
وارلیلار یوخسولی گوزدن سالیبلار یوخسوللیق الیندن وارا یازمیشام
محبت یول لونین بیر دیلن چیسی صداقت قازانوب پارا یازمیشام
فایداسی گورمه دیم گولین چیچکین آلمایا.... هیوایا... نارا ....یازمیشام
ائلمانین دردیده ائلین دردی دی با غیشلایون منی بارا یازمیشام


text:
قاراداغ ( قارا + داغ ) سؤزونده "قارا" رنگ آنلامیندا یوخ بلکه بؤیوک و
گئنیش آنلامیندادیر. بو گئنیش و یوکسک داغلار کی بیر- بیرینه سیرالانیب و
قاراداغ آدلانیر دئمک اولار تورکیه اؤلکهسینده آرارات (آغری)
داغلارینین آردیسیدیر. بیزیم آراشیدرمالاریمیزا گؤره بو یوکسک قاراداغین
باشلانیشی جلفانین گونئیندن اولوب، گونئیدن تبریزین یاخینلیغینا (بهلول و
دند داغلارینادک)، دوغودان ساوالانین اتکلرینه و موغانین
دوزلوکلرینهدک و قوزئیدن قارباغین داغلارینا قووشور. بوداغلارین
اتکلرینده، زیرولهرینده و درهلرینده نئچه کندلر، چایلار و مئشهلر یئر
توتوب و بو اوزدن قاراداغ آدلانیر. نئجه کی قاراقایا، قاراچیمن و قارباغ
سؤزونده "قارا" بؤیوک و گئنیش آنلامیندادیر.
"همدان" ایالتینین یاخینلیغیندا "کبوتر آهنگ" شهرینین قوزئیندهکی داغلار و یا "مازندران" ایالتینده بیرسئرا داغلار کی ایندی رسمی سندلرده "دوبرار" آدلانیر، اوجا و یوکسک اولدوقلاری اوچون قارداغ آدلانیبلار.
قاراداغین محدودهسینی تانیماق چوخدا چتین دئییل، سادهجه ماهوارهای و توپوگرافی نقشهسینی آراشدیرساق بو داغلارین هاردان باشلاماسی و هارادا قورتولماسی و اوجا داغلاری هاردا اولماسی هامیسی آیدین گؤرونور.
قاراداغ ماحالی
برچسبها: قره داغ سسی, قره داغ, قارا داغ, موقیعت ارسباران, ارسباران, اخبار قره داغ, قرع داغ نیور
ادامه مطلب...


text:
استاد هوشنگ جعفری « آغ آتیم » شعری
آغ آتیم
آغ آتیم ، قول قاناتیم ،
آت قدمین یورتمه یئری ! [۱]
آش تپه لردن
سیلدیریم تک سره لردن
سئله سینمیش دره لردن
بو نه طوفاندی گؤزل کهلیگیمی ایستیر آییرسین فره لردن [۲]
غیرتیم جوشه گلیر غملی خبردن
آغ آتیم – قورخما خطردن !
آغ آتیم قول ، قاناتیم ،
شیهه چک ، قوی سسیوه
بلکه یاتانلاردا اؤیانسین
یاتماغین واختی دگیل دروسون اوتانسین
یاتانین عؤمرو تالانسین
تازا نعلین وار آتیم
چال بو داغین سینه سینه ، قوی پارالانسین
چال داغین سینه سی باتسین ، یارالانسین
داشی داشدان ، آرالانسین
آغ آتیم قول قاناتیم
داش قایادان آشما چتیندی
قاباق اؤز یوققوشادی ، قاشما چتیندی
داغا دیرماشما چتیندی
داشا ، سووخاشما [۳] چتیندی
باخما یوللاری چتیندی ، اورانین هیبتی یوخدور
آغ آتیم همت ائله !
غیرتی یوخدور
هله اؤز یوققوشالار چوخدو قاباقدا
آشماق اولماز بو آیاقدا
آغ آتیم قول قاناتیم
بسدس ایاق ساخلاما ، گون باتدی قارالدی
گون گئچیب داغ دالینا رنگی سارالدی
داغین اوستون دومان آلدی
آغ آتیم ، بس بو نه حالدی؟
بورا یارقاندی [۴] آتیم دورما آماندی ….
آغ آتیم ، قول قاناتیم
آت قدم آیدینلیغا ساری
هؤرکوشن [۵] اوولاریلان [۶] ؛ چیخ سره یاللاری [۷] یوخاری
قار قالان داغلارا سال بیر نفسین
قوی اریسین بوز کیمی چئگینینده کی قاری
سولاری آرخلارا سال بلکه سووارسین
قوری قالمیش مومالاری
قوی بؤیوک گولده اؤزوشسونله یاشیل باش سونالاری
آغ آتیم
جهد ائله باری
سنی تاری !
آغ آتیم ، قول قاناتیم
طبعیمین دریاسی جوشقوندو
یئل اسدیر لپه لنسین
قوی چالیم صخره لره دالغامی [۸] ، دالغام سپه لنسین
قوی یاغیش تک قورویان
داغلارین اؤستونده اله نسین
هرزه اوتلاری آپارسین
لالا بیتسین
هامی گؤللر تزه لنسین
گؤلو بلبل یییه لنسین
آغ آتیم ، قول قاناتیم
آت قدمین قلعه ی بابکدن آشاق
قارا گؤنلن ساواشاق
آت گؤلوندن سس آتیب ، بابکین حالین سوروشاق
یئنه طوفاندا جوشاق
دریالار تک قوووشاق
آغ آتیم ، قول قاناتیم
شیهه چک قوی سسیوه
هاجرینی ترکینه چکسین نبی گلسین
قوی کور اوغلو آتینی داغلارا سالسین
ائشیدیب شیهه نی گلسین
الده کسگین قیلیجیلا
بویاسین قانه کئچل حمزه نی گلسین
قوی کرم سازینی سالسین دؤشونه ، چؤللره دؤشسون
های سسی ائللره دؤشسون
دئگیلن غملی کرم ایستر اگر ، اصلینی گلسین
دشمنین بلکه کسک نسلینی ، گلسین
قوی بو داغلاردا بؤیوک هلهله دؤشسون
داغلارا ولوله دؤشسون !
آغ آتیم ، قول قاناتیم
منه بیر قالغی بابامدان ، بو ورندیلدی ، بونو چئگنیمه ساللام
قاراداغ باشینی آللام
اورا بیر ولوله ساللام
آغ آتیم دورما ، یوبانسان ، دالی قاللام
آغ آتیم ، قول قاناتیم
بیز اگر قلعه ی سیمرغدان آشساق بیزه آزدی
باخما یوللار ناتارازدی
باخما بو قارلی دماوند ، بو قفقاز بو هرازدی
باخما داغدا هاوا دوتقوندو – آیازدی [۹]
باخما بو قیشدی بو یازدی
آغ آتیم آت قدمین دریا ، دایازدی [۱۰]
دریانی گئچسن اگر شهرِ نیازدی
اوردا هر قان کی تؤکولدو یئره ، آزادلیقی یازدی
بشر آزادلیغا بازدی !
آغ آتیم ، قول قاناتیم
اوردا دؤلبرچین اوتو دؤرت پَر آچیبدی
اوردا دیللنمگه دیل تازه شیرین دیللر آچیبدی
اوردا باغلاردا بوتون گؤل لر آچیبدی
آغ آتیم
آت قدم
آیدینلیغا ساری !
================================
۱-یورتما یئریمک ؛ Yurtma Yerimak؛ آت یئریشی. ۲- فره ؛ Fara ؛ کهلیک بالاسی. ۳-سووخاشما ؛ Sovkhashma ؛ دیرماشماق ۴- یارقان ؛ یارغان ؛ Yarqan ؛ اوچوروم ۵- هؤرکوشن ؛ Hurkushan ؛ اورکوشن ؛ قورخوب قاچان. ۶- اوو؛ Ov ؛ آو ؛ صید ؛ شکار (عوام تصورونده «آو» فارسجا «آهو» نون مخفف تلفظودور و بو نه یانلیش دیر). ۷- دالغا ؛ Dalgha ؛ شپه ؛ موج ؛ لپه. ۸- قوووشوق ؛ Qovushuq ؛ چایلارین قوووشان یئری. ۹- آیاز ؛ Ayaz ؛ آیلیق و سویوق گئجه. ۱۰- دایاز ؛ Dayaz ؛ کم عمق ؛ درین یوخ! (دوزون سؤزو «دایاز» اوچون فارسجادا دوزگون معادل تاپا بیلمه دیم).


text:
عاشق هستی بیا از دست نده!
جمعه 31 اردیبهشت 1389
نویسنده: ائلمان اورمولو
طالعیم اوچان زامان الیمدن ،
کاش دییردیم یئتیرردی تانریما :
من بو دونیانی ایسته مه میشدیم...
پنجشنبه 30 اردیبهشت 1389
نویسنده: ائلمان اورمولو
پنجشنبه 30 اردیبهشت 1389
نویسنده: ائلمان اورمولو
پنجشنبه 30 اردیبهشت 1389
نویسنده: ائلمان اورمولو
پنجشنبه 30 اردیبهشت 1389
نویسنده: ائلمان اورمولو
پنجشنبه 30 اردیبهشت 1389
نویسنده: ائلمان اورمولو
قیز."بو گون اونو گورمه سئیدیم.صاباحدان بو اوغلانا سئوگیلیم دئیه جکدیم."دئیه دوشوندو.
"نیه اورا گئتدیم.نه دن اونو گوردوم؟اصلا نیه اونو سئودیم؟اودا کیم ایدی من سئودیم!"
قاشلاری چاتیلدی.
"هئچ بیلمیرم اونو سئودیم می.سئومه دیم می؟!من اوندان تئلفون آرخا سیندان آیریلدیم."گوزلرین یومدو.
"آیریلارکن. منه دئمیشدی آیریلیغین نه اولدوغونو.من سه اوندا هئچ آنلامامیشدیم بونو.دئدیم آیریلیق دیر دااا
نه اولاجاق کی!"قاش قاباغینی تورشاتدی.
"آه بو نه آخماق فیکیربئله!نه سئومک.نه آیریلیق .نه او؟!هئچ بیلمیرم بو فیکیرلر نئجه گلدی بئینیمه!"
نفسینی دردی بیر آزجیق."یوخ آمما.اونو سئومه سئیدیم.نه دن پس بوگون آیریلیق حیسسی بورودو منی؟
هئچ بیلمیرم کی!آمما بو اوغلان نه؟!ائولنه جگیم بو تزه اوغلان؟تام ایسته دیگیم بیریسی.اوندا تاپابیلمه دیگیم
بوتون شئی لربو اوغلاندا وار"گولومسوندو.
"آممانه دن اونو گوردوگومده بئله اولدوم؟بیر شئی ایتیرمیش کیمی بیر حیسسه قاپیلدیم!چاشدیم؟!
بو نه ایش؟!من کی اونا سنی سئومیرم.چیخ گئت دئدیم!من کی اوندان چوخ راحات آیریلدیم.اوزوم ایسته دیم"
دیرسگینی ماسایا سویکه دی."من کی اوندان آیریلماق اوچون چوخ یاخشی و سارسیلمازدلیل لر توپلامیشدیم!
اونو چوخ گوجلو دلیل لرله محکوم ائتدیم!داها نه یی آختا ریرام؟نه دن بئله اینجیمیش اولورام؟یوخ .یوخ .
سفئح دویغولارا قاپیلمیشام.اونون قاراسی باسیب منی.من هارا.اونو سئومک .اونا غریبسه مک هارا؟!
منیم کیمی بیریسی اونون کیمی بیر محکومو نئجه سئوه بیلر کی؟!"یئرینده بیر قیمیلداندی.
"یوخ .یوخ.من بو اوغلانی سئویرم.بو هارا.او هارا؟آمما اونو گورونجه نه دن بئله اولدوم؟!
یوخسا اونو....یوخ .یوخ .یوخ . اولا بیلمز!من بو اوغلانی سئو مه لی یم. بو دا چیخیب گئتسه نه اولار؟
نئیله رم؟!یوخ . یوخ .اصلا اونو سئو میرم.توتالیم اصلا اونو سئودیم.یا ایندی ده سئویرم.نه اولسون کی؟!
اونو دوشوندوکده بیلمیرم .نه دن بئله اولورام؟!"اوزو قیزاردی اللری تیتره دی.
"یوخ اونون سئوگی سی آدامی بیر تهر ائدیر.اوندان اوزاقدا آدامی آیریلیقین قاراسی باسیر.اورگیم سیخیلیر.
آمما بونا فیکیر له شنده هئچ بیر تهر اولمورام.حتی آیریلسام دا هئچ بیر شئی اولماز."
دوداغی قاچدی."هه او لدو.بو چوخ یاخشی اوغلان دیر.نه سئوگی سی آدامین ایچینه ایشلیر .نه آدامی -
زحمته سالیر. نه ده آیریلیغی قورخونج اولار...آمما اونونلا نئیله ییم من؟بو آیریلیقدان اوزومو بیر تهر قورتارمالی یام."کوکسونو اوتوردو."آمما او وار کن .من وار کن .آیریلیق دا اولاجاق.ایکیمیزدن بیری اولمامالی دیر!"دیسکیندی."یوخ .اولماز من اولمالی یام.قالمالی یام.یئنی بیریسینی تاپمیشام.صاباحدان سئوگیلیم اولاجاق
!او اولمامالیدیر.اونون اولماغی نه یه لازیم؟!من ایسته دیکلریمی اوندان آلمیشام.داها اونا ائحتیاجیم یوخ.
آمما او وارکن .آیریلیق دا سوره جک. او اولمامالیدیر.آیریلیق بیتمه لی دیر.من نیه اولوم کی؟بو ایش محکوم لارینکی دیر. اونو....." قیزین بئنیزی گولدو!
چهارشنبه 29 اردیبهشت 1389
نویسنده: ائلمان اورمولو
چهارشنبه 29 اردیبهشت 1389
نویسنده: ائلمان اورمولو
اینتئرنئت دوستو
گؤره سن بیزیم اینتئرنئت دوستلاریمیز بئله دئییل لر؟
سؤزون دوغروسو آدام بو عكسی گؤره نده جانینا خوْف او تورور كی گؤره سن منیم دوستلاریم بئله دئییللر؟
راستی نكنه دوستان اینترنتی ما اینگونه باشند.
راستش آدم وقتی این عكس و می بیند ترس وجودش را می گیرد كه نكنه دوستان من هم اینگونه باشند.
چهارشنبه 29 اردیبهشت 1389
نویسنده: ائلمان اورمولو
چهارشنبه 29 اردیبهشت 1389
نویسنده: ائلمان اورمولو
تصاویری بسیار زیبا از بانوان طرفدار تیم تراکتورسازی آذربایجان
سه شنبه 28 اردیبهشت 1389
نویسنده: ائلمان اورمولو
سه شنبه 28 اردیبهشت 1389
نویسنده: ائلمان اورمولو
سه شنبه 28 اردیبهشت 1389
نویسنده: ائلمان اورمولو
چوخ کچمیشم بو داغلاردان
دورنا گوزلی بولاقلاردان
ائشیتمیشم اوزاقلاردان
ساکت آخان آرازلاری
سینامیشام دوستی، یاری ...
ائل بیلیرکی، سن منیمسن
یوردوم، یووام، مسکنیمسن
آنام، دوغما وطنیمسن!
آیریلارمی کونول جاندان؟
آذربایجان، آذربایجان!
من بیر اوشاق، سن بیر آنا،
اودور کی، باغلیام سانا
هانکی سمته، هانکی یانا
هی اوچسام دا یووام سنسن،
ائلیم، گونوم، اوبام سنسن!
فقط سندن گن دوشنده،
آیریلیق مندن دوشنده،
ساچلاریما دن دوشنده،
بوغار آیلار، ایللر منی،
قیناماسین ائللر منی
داغلارینین باشی قاردیر،
آغ ئورپگین بولوتلار دیر،
بویوک بیر کچمیشین واردیر،
بیلینمه ییر یاشین سنین
نه لر چکمیش باشین سنین
دوشدون اوغورسوز دیللره،
نحس آیلارا، نحس ایللره،
نسل لردن نسل لره
کچن بیر شهرتین واردیر
اوغلون، قیزین بختیاردیر ...
هی باخیرام بو دوزلره،
آلاگوزلی گونددوزلره،
قارا خاللی آغ اوزلره،
کونول ایستر شعر یازا،
گنجله شیرم یازا- یازا ...
بیر طرفین بحر خزر،
یاشیل باش صونالار گزر،
خیالیم دولانار گزر،
گاه موغانی، گاه ائلداری،
منزل اوزاق، عمر یاری!
سیرا داغلار، گن دره لر،
اورک آچان منظره لر،
جیران قاچار، جویور مه لر،
نه چوخدور اویلاغین سنین!
آرانین، یایلاغین سنین!
کچ بو داغدان، بو آراندان،
آستارادان، لنکراندان،
آفریقادان، هندوستاندان
قوناق گلیر بیزه قوشلار،
ظلم الیندن قورتولموشلار ...
بویرلرده لیمون ساری،
اگیر، سالیر بوداقلاری
داغلارینین دوم آغ قاری
یارانمیشدر قارلی قیشدان،
بیر سنگردیر یارانیشدان
لنکرانین گلی رنگ- رنگ،
یوردوموزین قیزلاری تک،
دمله چایی، توک ویر گورک،
آنامین دلبر گلینی!
یادلارا آچما الینی!
ساری سنبل بیزیم چورک،
پامبوغمیز چیچک- چیچک،
هر اوزومدن بیر شیره چک
سحر- سحر آج قارینا
قوت اولسون قوللارینا
مین قازاخدا کوهلن آتا،
یالمانینا یاتا- یاتا
آت قان تره باتا- باتا
گوگ یایلاقلار بئلینه قالخ،
کپز داغدان گوگ گوله باخ!
ای آزادگون، آزاد انسان،
دویونجا ایچ بو بهاردان!
بیزیم خاللی خالچالاردان
سر چنارلار کولگه سنه
آلقیش گونش ئولکه سنه!
کونلوک کچیر قاراباغدان،
گاه بو داغدان، گاه اوداغدان،
آخشام اوستو قوی اوزاقدان
هوالانسین خانین سسی،
قارا باغین شکسته سی
گوزل وطن، معنان درین،
بشیگیسن گوزللرین!
عاشق دییه ر سرین- سرین،
سن گونشین قوجاغیسان،
شعر، صنعت اوجاغیسان
ئولمز کونول، ئولمز اثر،
نظامی لر، فضولی لر!
الین قلم، سینه ن دفتر،
دی گلسین هرنه یین واردیر،
دییلن سوز یادگاردیر
بیر دون بیزیم باکی یه باخ،
ساحللری چراغ- چراغ،
بوروقلارین هایقیراراق
نعره سالیر بوز چوللره،
ایشیقلانیر هر داغ، دره
نازلاندیقجا سرین کولک،
ساحللره سینه گرک،
بیزیم باکی- بیزیم اورک!
ایشیقدادیر قوت سوزی،
سحرلرین اولکر گوزی
گوزل وطن! اوگون کی، سن
آل بایراقلی بیر سحردن
الهام آلدین، یاراندیم من
گولور تورپاق، گولور انسان
قوجا شرقین قاپیسی سان!
دینله منی، گوزل وطن!
بیرسوز گلیر اورگیمدن:
خلقیمیزین عشقیله سن
گوله جکسن هر بیز زمان،
آذربایجان، آذربایجان!
شعر: صمد وورغون، 1935 میلادی ایلی
دوشنبه 27 اردیبهشت 1389
نویسنده: ائلمان اورمولو
سئوگی-عشق
سئوگی شكیللری-عکس عاشقانه
سئوگی شكیللری-عكسهای عاشقانه
سئوگی چاغلاری--لحظه های عشق
دوشنبه 27 اردیبهشت 1389
نویسنده: ائلمان اورمولو
عاشیق اولموشام بیر نازلی یارا
قاش گؤزو قارا معصوم مارالا
بو فیكرو خیال، چوخداندی منی
محكوم ائله ییب ، چكیب دی دارا
سن بیر دولتدی قیزی
من ده فقیر بیر اوغلانام
سنین یئرین یوردون وار
من بیر آواره چوبانام
من غریب بیر مسافرم
یوللاردا گؤزلریم قالدی
بیلمدیم عزیزمی منیم الیمدن كیم آلدی
گئدیرم اؤز شهریمدن
منیم ائویم چؤللرده دی
من اؤلندن سونرا سندن آدیم دیلرده دی
آند ایچرم عزیزیم آنا میزین جانینا
قانیمی قاتارام من مظلوم لارین قانینا
بو دنیا نه سنه،منه ده قالماز
لیلی اؤز مجنونون چؤللره آتماز
عاشیق اؤز عشقینن اینتقام آلماز
عاشق یه یار نازی شدم
كه چشمو ابروش مشكیه و خیلی معصومه
خیلی وقته این فكرو خیال
منو به بند كشیده
تو یه دختر ثروتمندی هستی
من هم یك چوپانه فقیری هستم
من یه مسافره غریبی هستم
چشمای منتظرم به راهه
نفهمیدم عزیزه من رو كی از دستم گرفت
من از شهره خودم میرم
خونه من تو بیابونها ست
تو مال و ثروت زیاد داری
ولی من یك پسره فقیری هستم
عزیزم به جانه مادرمون قسم میخورم
خونم رو با خونه مظلومان یكی میكنم
این دنیا نه برای تو میمونه نه برای من
لیلی مجنون خودش رو رها نمیكنه
یه عاشق از عشق خودش انتقام نمی گیره
یورومو(نظر) اونوتما
نظر یادت نره


text:
سئویرم ، دویولر سئومه یه خاطیر، سئویلن زامان دا دویورلر منی . ائندیرین بابامین پاسلی قیلینجین ، قوروملار ساللانمیش ، هیسلی تاواندان ، زاغلایین تییه سین ، سیندیرین قینین ، اورداکی ، یاساقدیر سئویب – سئویلمک ، یاشاماق ایستیرم ، نیفرته خاطیر . تانری نین صبرینی ، کئچدی صبرین ؛ داشا جاقسان داشگینان سهند! سن ، دنلی خرمن لرین یانماسینی ، سرین سو کوزه لری نین جالانماسینی گوروبسن ، سهند! مین گوندن بیر گونه ، دوزوملر مرزینی سیندیریب ، آشاجاقسان سهند ! دونن سیز ، صاباحسیز چوروکلر ، سنین وارلیغینی دانانمازلار. سن وارلیغینی ، آیریلار کیمی ، آلچاقلاردان دیلن مه می سن . سن نیسگیللی ائللرین ، نیسگیل داغی سان سهند ! سن اودلو قیلینجی ، جنایت قوخولو قینلاردا یوخ ، الوولو سینه نین ، یاراسیندا ساخلامیسان سهند ! سن ، تولوق کیمی هاوادان شیشیریلمیش داغلاری یوخ ، آلچاق ایسه ، دوغرودان دوغرویا اوجالاری ، یاردیما چاغیرانسان سهند ! تانری نین صبرینی کئچدی صبرین ، داشا جاقسان ، داش گینان سهند ! بیزیم یارایمز دوواردیر دئیم ، قورتولوشا چاتماق آختاریرسان آرامیز دابیتن چیبان کیمی زوققولدادایان دوواری، سن اویاندان نئشترله مه لی سن ، من بویاندان . ایستی دوداقلاریم ، اوپوشونون یولونو گوزله ییر . بیز جان کیمی بیربیریمیزه هورولن زامان ، هانکی الدیر کی بیزی بیربیریمیزدن آییرسین . بو سوزده کن ، دامداکی بوزکوپک لر سس سسه وئریب اولاشدیلار . سسیمی یئل آپاردی ، سارامی دا سئل . دووارلاری بیر قات داها قالینلا تد یلار . ( باریشمار ) تاریخ منی ، قولدورلارین اللرینی سیخماغینان ، یادلایاجاق ، یادلاماسین ، قوی یانیلیم ، یاددان چیخیم ؛ ایزه ده سنین، توز دا سنین . ( باریشمار ) سن یولسان ، من یولچو ، یول وئر کئچیم ، تله سیرم . بیلیرسن می هچ ؟ یولچوسوز یولاری چالی بورویر . قوی ، چالیلارینی ایاقلا ماقلا ، ایکی میزی ده اولدوزلو شه هره چاتدیریم ، یولون یوخوسونو ، یولچو یورار ، یورما منی . ( باریشمار )
دویورلر
داشگینان سهند
یارایمز دوواردیر
یادان چیخدیم
یورما منی
سئویرم ،
دویولر سئومه یه خاطیر،
سئویلن زامان دا دویورلر منی .
ائندیرین بابامین پاسلی قیلینجین ،
قوروملار ساللانمیش ،
هیسلی تاواندان ،
زاغلایین تییه سین ،
سیندیرین قینین ،
اورداکی ،
یاساقدیر سئویب – سئویلمک ،
یاشاماق ایستیرم ،
نیفرته خاطیر .
تانری نین صبرینی ،
کئچدی صبرین ؛
داشا جاقسان داشگینان سهند!
سن ،
دنلی خرمن لرین یانماسینی ،
سرین سو کوزه لری نین جالانماسینی گوروبسن ،
سهند!
مین گوندن بیر گونه ،
دوزوملر مرزینی سیندیریب ،
آشاجاقسان سهند !
دونن سیز ، صاباحسیز چوروکلر ،
سنین وارلیغینی دانانمازلار.
سن وارلیغینی ،
آیریلار کیمی ،
آلچاقلاردان دیلن مه می سن .
سن نیسگیللی ائللرین ،
نیسگیل داغی سان سهند !
سن اودلو قیلینجی ،
جنایت قوخولو قینلاردا یوخ ،
الوولو سینه نین ،
یاراسیندا ساخلامیسان سهند !
سن ،
تولوق کیمی هاوادان شیشیریلمیش داغلاری یوخ ،
آلچاق ایسه ،
دوغرودان دوغرویا اوجالاری ،
یاردیما چاغیرانسان سهند !
تانری نین صبرینی کئچدی صبرین ،
داشا جاقسان ،
داش گینان سهند !
بیزیم یارایمز دوواردیر دئیم ،
قورتولوشا چاتماق آختاریرسان
آرامیز دابیتن چیبان کیمی زوققولدادایان دوواری،
سن اویاندان نئشترله مه لی سن ،
من بویاندان .
ایستی دوداقلاریم ،
اوپوشونون یولونو گوزله ییر .
بیز جان کیمی بیربیریمیزه هورولن زامان ،
هانکی الدیر کی بیزی بیربیریمیزدن آییرسین .
بو سوزده کن ،
دامداکی بوزکوپک لر سس سسه وئریب اولاشدیلار .
سسیمی یئل آپاردی ،
سارامی دا سئل .
دووارلاری بیر قات داها قالینلا تد یلار .
( باریشمار )
تاریخ منی ،
قولدورلارین اللرینی سیخماغینان ،
یادلایاجاق ،
یادلاماسین ،
قوی یانیلیم ،
یاددان چیخیم ؛
ایزه ده سنین،
توز دا سنین .
( باریشمار )
سن یولسان ،
من یولچو ،
یول وئر کئچیم ،
تله سیرم .
بیلیرسن می هچ ؟
یولچوسوز یولاری چالی بورویر .
قوی ،
چالیلارینی ایاقلا ماقلا ،
ایکی میزی ده اولدوزلو شه هره چاتدیریم ،
یولون یوخوسونو ،
یولچو یورار ،
یورما منی .
( باریشمار )


text:
حضرت صدیقه طاهره (س)نین شهادهتینده نوحه
قوْشار: تبریزلی رضا صراف
چون محبت بزمی خلوتدیر عماوْغلێ یا علی
گل ائدهک صحبت غنیمتدیر عماوْغلێ یا علی
بیر دقیقه قوْیمادێ عالمده قلبین شاد اوْلا
درد-ی-محنتدهن موبارک خاطیرین آزاد اوْلا
چوْخ اذیتلر سنه وئردیم ائوین آباد اوْلا
ایندی وقت-ی-رفع-ی-زحمتدیر عماوْغلێ یا علی
دوْیمادێم بۇ عالم-ی-الفتده سندهن آغلارام
قبرده هم ائیلهرهم شوریله شیون آغلارام
آغلاما مندن سوْرا سن آغلاسان من آغلارام
باخمارام فردوس-ی-جنّتدیر عماوْغلێ یا علی
دوْققۇز ایل اوْلدۇم بۇ دولتخانهده همسهر سنه
متّصل وئردیم بۇ دوْققۇز ایلده درد-ی-سر سنه
ایندی گل اگلهن باشێم اۆستۆنده سرتاسر سنه
عرض ائدیم نئچچه وصیّتدیر عماوْغلێ یا علی
اوّلهن عرضیم بۇدۇر اؤلسهم اگر بۇ گۆنده من
اؤز الینلهن وئر گئجه غوسلیم، گئجه ائیله کفهن
وۇرسا ال تابۇتیمه بیگانه راضی اوْلما سن
روحیمه آرتێق اذیّتدیر عماوْغلێ یا علی
ثانییهن مندهن سوْرا ائی خسرو-ی-گردون مدار
عورت آلسان بیر نجیبه عورت ائیله ایختییار
غم گۆنۆ تا زینب-ی-کلثومه اوْلسۇن غمگوسار
ائیلهسین هر نوع حۆرمتدیر عماوْغلێ یا علی
بیرده قلبین مجتبادن اینجییه هر آن سنین
گئچ حۆسئینیم جانینه من جانۇوا قۇربان سنین
قوْیما غم چکسین خصوصهن جان حۆسئینین جان سنین
چون اوْ جدّیندهن امانتدیر عماوْغلێ یا علی
من بۇنۇن چوْخ زحمهتین چکدیم نه آسان بسلهدیم
پرورش وئردیم گۆل اۆسته طورفه-ی-رئیحان بسلهدیم
سسلهیهنده جان دئ، منده جان دئدیم جان بسلهدیم
چون جفاسی جانه منّتدیر عماوْغلێ یا علی
بۇ حۆسئینی کی سنه تاپشێردێم ایندی رو-به-رو
دقّتایلهن باخ نئجه وئرسهم ائله آللام گئرو
باش بدنده، بارماق الده، ال بیلهکده، مو-به-مو
گؤر هامێ عضوین سلامتدیر عماوْغلێ یا علی
چوْخ مکدّر اوْلسا وار بۇ سؤزده درد-ی-سر یئری
یاخشێ باخ سالێمدی برگ-ی-گۆل تک آخهر هر یئری
نه باشێندا وار قیلیج نه سینهده خنجهر یئری
نه بدن یئکسهر جراحتدیر عماوْغلێ یا علی
نور-ی-دیدهم دیر حۆسئن باعیثدی چون گؤز یاشیمه
من گؤزۆمدهن سالمامێش سن تاپشێر آل-ی-هاشیمه
........
ایستی کۆللــهر اۆسته راحتدیر عماوْغلێ یا علی
عاشیق-ی-جانبازدیر گیرم حۆسئینیم یوْخ سؤزۆم
منده نقد-ی-عئشقی خرج ائتمهکده صرّافم اؤزۆم
بیر بدن دؤرت مین یارا لاکین نئجه گؤرسۆن گؤزۆم
گؤر بۇ اینصاف-وْ-مروّتدیر عماوْغلێ یا علی


text:
دوشمز بير آن
اللريمدن فيرچا ...
اللريمدن بويا ...
رسميندن پلاكارد لار دوزلدركن ...
الوان قوووخ لارلا
آغ بولودلاردان آسديم ...
ايندي تامام ياغمورلار تانيير سني ...
هر گون اؤزومو سوپوروب آتیرام ائودن چؤله ...
کول قابیمداکی اؤلموش سیقارئت جسدی کیمی اؤلورم هر گون ...
من دوغولاندا بیر ملک اؤلموشدو بیر اوشاغین قلبینده ...
ساحيلده سو ایتی جسدلری وار ایدی اوندا ...
بالاجا ایدیم، بیر فینجانیم وار ایدی
رنگلی، باپبالاجا ...
او دا اؤلدو دونن گئجه ...
چیرپدی اؤزونو الیمده ن یئره
دؤزمهدی ...
چیخیب گئدهجم بورالاردان ...
گؤتورمهیهجم یاریمچیق یازیلاریمی،
ان سئودیگیم فینجانیمی ...
بیر بوغچایا ییغیب خاطرهلریمی،
آتاجام محلهمیزده کی زیبیل یئشیگینه ...
یئنه ساچلاریمی دیبینده ن ووردوروب،
ننه مین یایلیغی،آتامین گولوشو،آنامین سسی اوچون
داریخماغیمی گؤتوروب گئدهجم...
اونو تانیدیغیم گون گئیدیگیم کؤینك ین بیر دویمهسینی،
سئودیگین هر ماهنیدان بیر نوت گؤتوروب گئدهجم...
من گئدیرم غوربت ائله
سن سالامات قال آ داغلار
حالاللیق وئر قوی قالماسین
اؤره ییمده خال آ داغلار
هانی منده دؤزوم سن سیز
سؤنه جکدی کؤزوم سن سیز
قان تؤکه جک گؤزوم سنسیز
اولاجاغام لال آ داغلار
دوستوم یاریم کئچیر گئنده ن
دردیم آرتیر گؤنو گؤنده ن
منی غمده ن، غمی منده ن
آل آ داغلار، آل آ داغلار
گؤنش گزیب یورولاندا
سازین سیمی قئریلاندا
گؤیده قارتال وورولاندا
منی یادا سال آ داغلار
قایالاری اله دؤندر
جئغیرلاری تئله دؤندر
شجاعتی کؤله دؤندر
بیر کرمی چال آ داغلار
بو دونیانی اونودارام
گولوم سنین قوجاغوندا
بیهوش اولوم قوی لال اولسون
دیلیم سنین قوجاغوندا
تاپسا منی قضا قدر
عؤمروم گونوم گئتسه هدر
خوش دور منه چکسم اگر
ظولوم سنین قوجاغوندا
یا وعده نی بو یازا وئر
یا بهمنی گؤدازا وئر
هئچ اولماسا ایجازا وئر
اؤلوم سنین قوجاغوندا
عاشیق اولانی زولفونه، ای گول ده لی یم من
اؤلدور منی آسوده ائله، اؤلمه لی یم من ...
زولفون کیمی آردونجا سوروننم هارا گئتسن
هر یئرده سریللم یئره گویا خلی یم من ...
قوپارديلار مني سنده ن
بوداخ دان مئيوه دئيل
بوغاز دان ديل كيمي ...
سن اوردا قالدين قان ايچينده ...
ديل سيز ...
من بوردا
هاوادان آسيلي ...
اینسان اولمایاجاقدیمسا
اوزاق بیر یول اوستونده اوجالان
قوجامان بیر آغاج اولایدیم کاش،
یایایدیم دؤرد یانیما
یاشیل قولومو،
یولدان اؤتن یورغون یولچو
دینجلیدی کؤلگمده،
قورودایدی ترینی
و سونرا
گئدیدی یولونو ...
نئجه كي بيليرسيز نوروز بايراميندا خالقیمیزین اؤنم وئردیگی ان بؤیوک عونصورلاردن بیری ده چرشنبهلر دیر. آذربایجان تورکلرینین خالق تقویمینه گؤره، قیش فصلینین آخیرینجی آیی بوز آی دیر. بو آیدا هاوالار تئز- تئز بوزاریر، گاه یاغیش یاغیر، گاه دا گون چیخیر. بونا گؤره ده اولو بابالاریمیز بوز آیی دؤرد چرشنبهیه بؤلوبلر. آنلاییشا گؤره، اولو تانری ایلک اینسانی - آدمی یارادارکن تورپاغا سو قاتیب، پالچیقدان اینسان شكلی دوزلدیب، سونرا اونا ایستی نفس وئریب، باهاردا چیچکلری، اوتلاری، آغاجلاری اویادان یئللره امر وئریب اونو جانلاندیریب. ائله بو سببدن، یعنی بو دؤرد عونصوردن یاراندیغی اوچون اینسان همین دؤرد عونصورو مقدس لشدیریب، هرهسینه بیر گون آییریب. بئلهجه بو چرشنبهلر سو، اود، یئل، تورپاق چرشنبهسی کیمی قئید ائدیلیب.
بوز آیین بیرینجی چرشنبهسی، سو چرشنبهسی دیر. سو چرشنبهسی ایله باغلی موختلیف آیین و اعتيقادلار دا وار. همین گون سو کناریندا، بولاق باشیندا دایانان اینسانلار اورکلریندن کئچنلری سویا سؤیلمهلی، اونون دورو آیناسیندان، لپهلریندن نیتلرینین حاصیل اولماسینی آرزولامالیدیرلار. سویون قودرتینه اینانانلار عادتن، نیکبین طبیعتلی اولورلار. سؤیله ییرلر کی، ان پیس قورخولو یوخونو دا سویا دانیشسان خئییر تاپارسان. تا قدیملردن ننهلریمیز سویا باخاراق دوداق آلتی پیچیلدایارمیشلار:
سویون بندینه قوربان، بئله هر فندینه قوربان
سو گلن یئرلره بیرلیک گلر، بار - بهر گلر
سوسوز چؤللرین سینهسی جادار - جادار اولار
سو اولان یئرده حیات وار
حتی ان گؤزل قیزا دا تعریف دئینده اونو سو پریسینه، سو سوناسینا بنزدرمیشلر.
سو ایله باغلی آتالار سؤزلری ده ماراقلیدیر. بو حیکمت بوغچاسیندا دیققت چکن موقاییسهلر وار:
سودا بوغولان سامان چؤپوندن یاپیشار
سویون لال آخانی، آدامین یئره باخانی
سو بارداغی سودا سینار
سو آخار چوخورون تاپار
اینانجلار دا مین ایللرین سیناغیندان چیخیب. اونا گؤره ده اینسانلار همیشه اؤزونو دوغرولتموش مودریک فیکیرلره اینام بسله يیرلر:
قاینار سویو یئره تؤکمزلر
یوخودا سو گؤرمک آیدینلیقدیر
سو ایچرکن آدامی ایلان دا چالماز
قونشونون سویونو کسمزلر
سو ایچنی قيفیل وورمازلار
سوسوزا سو وئرمه مک گوناهدیر
آیاق اوسته سو ایچمزلر
اودو سو ایله سؤندورمک گوناهدیر
یول بؤیوگوندور، سو کیچیگین
سفر ه چیخانین آرخاسینجا سو آتارلار
آلقیشلار دا ماراقلیدیر:
سو جان عؤمرون اولسون
سو کیمی دورو اولاسان
سو کیمی پاکا چیخاسان
آخار موردار گؤتورمز
بؤیوک نيظامی اونو دا دئییردی کی: سؤزون ده سو کیمی لطافتی وار
سو فاللارینا گؤره سو چرشنبهسی اینسانلار بولاقدان ائوه سو گتیررلر. بونا ائل آراسیندا لال سو دئییرلر. چونکی هئچ کس دانیشمامالیدیر. اینانجا گؤره، بو سویون اؤزگه حیکمتی وار. اونو بیر نئچه پیالهیه تؤکوب ساخلایارلار. قونوم-قونشوداکی قیزلار بیر یئره ییغیشاراق هرهسی اؤز بختینین اوزوگونو ساچینا سورتوب سویا آتار. اوزوک پیالهنین دیوارینا توخوناراق نئچه دفعه جینگیلدهسه، دئمهلی، اونون صاحبی سسین سایینا برابر آیدان، ایلدن سونرا گلین کؤچهجک. سو فاللارینین هر بیر بؤلگهده اؤزونه مخصوصلوغو وار. بئله کی، بعضی یئرلرده ایکی اینهنین باشینا پامبیق دولاییر، هرهسینی پیالهنین بیر طرفیندن سویا سالیرلار. اینهلر پیالهده بیر - بیرینه توخونسا، دئمهلی، سئوگیلیلر بیر - بیرینه تئزلیکله قوووشاجاقلار.
حتی قدیم طبابتیمیزده ده سو ایله باغلی ماراقلی مصلحتلر وار. سو چرشنبهسینده اؤولادی اولمایان قادینین باشیندان قیرخ جام سو تؤکسن، نیتین حاصیل اولار. قورخان آدامین سو چرشنبهسینده باشیندان سو آتسان، قورخوسو کئچر. قدیمدن اوزو بری سکسنن، قورخان آداما عادتن، سو ایچیردرلر. باییلان اینسانین اوزونه سو چیلهسن اؤزونه گلر.
طبیعتده معاليجه وی اهمیتی اولان سولار دا وار. اینسانلار موختلیف خستهلیکلری او طبیعی نعمتین کمکی ایله ساغالدارلار. الله - تعالی بو نعمتلری آذربایجاندان دا اسیرگه مهییب. تورش سو، ایستی سو کیمی صفالی سولاریمیزین شفاوئریجی خصوصیتلری اؤلکهمیزدن کناردا دا مشهوردور.
سحر تئزدن بولاقدان یئددی بالاجا داش گتیررلر. اونلاری ائوین کونجونه و ارزاق قابلارینین ایچینه آتارلار کی، عائلهنین بار - برکتی داش کیمی یئریندن ترپنمهسین، بول اولسون. سو ایله باغلی بایاتیلاردا اینسانلار اؤز حيسلرینی، حتی کئچیردیکلری حسرتی، غمی دیله گتیرهرک سانکی تانرینین بو نعمتیندن دردلرینه علاج ایستییرلر. سو ایله باغلی تاپماجالاردا دا قدیم اینسانلارین تفکورو، دوشونجه طرزی، ماراق دونیاسی وار. ییغجام بیلمهجهلرین هر بیری قدیم اینسانین آغيلی، دراکهسی، تاپینتیسی قارشیسیندا بو گون ده معاصر نسلی حیرتده ساخلاییر:
آدام دئییل هئی قاچیر، مئشه دئییل سس سالیر (چای)
یئر آلتیندا یاز گئدیر (سو)
بیر آتیم وار آلاجا، اؤزو گئدر، یهری قالار (کؤرپو آلتیندا سو)
سو چرشنبهسی آخشامی سوفرهیه موطلق بیر قابدا سو قویولمالیدیر. شیرنیات، قورو مئیوهلر دوزولمهلیدیر. همین آخشام عادتن، مرجی پلوو بیشیریلمهلیدیر. چونکی سو چرشنبهسینده سوفرهنین بزیی لوبیالی خؤرکلر ساییلیر. بو گون اینسانلار بیر - بیری ایله مئهریبان داورانمالی، آرزولامالیدیرلار کی، نؤوبتی چرشنبهلری ده شاد، خرم کئچیرسینلر. سو چرشنبهسینه قوشولان نغمهلرین بیرینده بئله بیر ایفاده وار:
الله، منی سو ائله، سو گؤزللر یوکودور
حقیقتن ده، چوخ گؤزل دئییمدیر، هم ده منطيقلی دوشونولوبدور. گؤزللرین یوکو سودان عبارتدیر. بلکه ده بولاقلارین آیناسیندا گوزگولنن سئوداسی داها تمیز و درین اولور. بو سببدن ده ایگیدلر الینی قولاغینین دیبینه وئرهرک هارایلاییبلار:
سودان گلن سورمهلی قیز
کوچهلره سو سپمیشم، یار گلنده توز اولماسین
سو ایله قارشیلاییب سو ایله یولا سالماق بیر عنعنهدیر. آشیق علسگر مشهور قوشمالارینین بیرینده بیلدیریر کی:
چرشنبه گونونده چئشمه باشیندا بیر آلاگؤز گؤزهله وورولوب. چوخ گومان کی، بو دا نووروز مراسیمینین ائله سو چرشنبهسی ایله علاقهدار کئچیریلن تنتنه ایله باغلیدیر.
گل آچ اوره ييني دينله ييم سني
دنيز تك چكيليب قابارير سينه ن
ديلين ديه بيلمير قلبين ديه ني
آز قالير آليشان گؤزلرين دينه ...
باخيشين كدرلي، اوزون اوتانجاق
بلكه ده قوورولور سؤز اوره يينده
من اوني بيليره م حايات دا آنجاق
سيرلي بير دونيا وار قيز اوره يينده ...
ياناقين قيزاريب سسين تيتره يير
دوروب كيپريگينده داملا داملا ياش
تورپاغا زيلله نن باخيشين ديير
تزه جه سئويرسن سن ياواش ياواش ...
بيلميرسن حيس كئچر هوس اوتري
دييرسن خوشبخت دير كيمين ياري وار
گوره رسن، سئويليب سئونده ن بري
عؤمرون، اه، نه قدر عذاب لاري وار ...
بیریمیز قیش اولدوق، بیریميز باهار
سانکی بیلینمیردی، بیزده سئوگی وار
سؤندو اوره گيمده شیرین آرزولار
سنی باغیشلایا بیلمیرم آرتیق ...
سویویوب باخیشین، سویویوب قلبین
الیمه دگمهسین او سویوق الین
حسرتین چکدیردین منه ایل لرین
سني باغيشلايا بيلميرم آرتيق ...
حوسنون گوزه ل آیت لری، ای سئوگیلی جانان
اولموش بوتون عالم ده سنین شانینه شایان
گل ائیله عينايت، منه وئر بوسه لبیندن
چونکی گوزه لین بوسه سی دیر عاشيقه احسان
سوردوم کی کونول هاردادیر آلدیم بو جاوابی
هئچ سورما، تاپیلماز اونو آختارسا دا اینسان
رحم ائیله دئییب، سئل کیمی گوز یاشیمی توکدوم
کیم، قانیم ایله ال یوما، اي آفت دووران
اینصافین اگر وارسا، آچیق ده، بو نظامی
سن له نئجه رفتار ائله سين، اي مه تابان؟
شكيل لرين چكني : فرزاد تقي زاده
یازی نین آردی
داغلار منه گل- گل دئسه اورک دن
گلیب، ائله بو یئرلرده قالاردیم
طبیعتله سئوینجیمی، دردیمی
بؤلوب، ائله بو یئرلرده قالاردیم
نفسیمده یاشاداردیم عطرینی
عزيزلردیم چیچکلرین خطرینی
عؤمرون- گونون قیمتینی، قدرینی
بیلیب، ائله بو یئرلرده قالاردیم
نه گؤزه ل دیر بو داغلارین تالاسی
من گئتسم ده، کؤنلوم بوردا قالاسی
سئوسه منی بیر ظالمین بالاسی
اؤلوب، ائله بو یئرلرده قالاردیم
ییخیلمیش ویرانه لریک ...
ایندی نه سنین گؤزلرینده حرام سویا حسرت یانقینلاری وار ...
نه ده منیم گؤزلریمده شعر ...
یاز دئدین
آمما قیشلار یاشاییرام هر مؤوسوم ...
آچماق اوزرهايكن گوللر ...
قار یاغیر اوزرینه ...
ائله بیلیرسن آسان دی؟
چیخیب گئتمک …
بو شهرین
هر کونجوندن
اوشاقلیغیم سیزیلدایان
خاطيرهلری
سؤکوب گئتمک ...
ائله بیلیرسن آسان دی
سنی سئومک …
بو شهرین یاغیشینی
باشقا شهرین
باهارینا دییشیب
پاییزینین رنگلرینه
اوز چئویرمک ...
یاغیشینین جیزیلتیسینی
کولیینین ویییلتیسینی
قولاقلاریمدان سؤکمک
کدرینین بوز رنگيني
دنیزینین ماویسینی
یارپاغینین ساریسینی
گؤزلرینده کی ظولمته باتیریب
چیخیب گئتمک ...
ائله بیلیرسن آسان دی
ال لرینین ایستیسینی
گؤزلرینین قورخوسونو
دوداقلارینین پیچیلتیسینی
گؤتوروب گئتمک …
ائله بیلیرسن آسان دی؟
سنی سئومک ...
آکیف ایسلامزاده 1948 اينجي ایلده باکیدا آنادان اولوب. 1979 اونجو ایلده آذربایجان دؤولت ايقتيصاد يونيورسيته سيني بیتیریب. ایختیصاصي ایستئهلاک چی موحاسیبدیر. ایفاچیلیغا 1972 اينجي ایلده رشید بئهبوداف آدینا ماهنی تئاترینین ووکالیستی کیمی باشلاییب. 1976 اينجي ایلده آذربایجان دؤولت تله رادیو وئریلیشلری شیرکتینده توفیق احمداف ون سیمفونیک ارکسترینده ایشه باشلاییب. حربی خیدمتدن سونرا آذربایجان دؤولت کانسرتینین ووکالیستی اولوب. 1992-1993 انجو ایللرده باکی شهری باش مدنیت ادارهسینین ریيسی اولوب. ماهنیلاریندان، ساری گلین و بو گئجه دقتلری جلب ائدیب.
بؤیوک صنعتکار آکیف ایسلامزادهنین سسینین توتولماسی ایسه بوتؤولوکده آذربایجان مدنیتی اوچون فاجعه حساب اولونا بیلر. لاکین آکیف ایسلامزادهنین سسی، اونودولماز ایفاسی و ماهنیلاری تاریخه ابدي هک اولونوب.


text:
دوزلو اوغلان وبلاگلارینین یاخشی اولماقی اوچون آتیل باتیل فروشگاهین دان آلیش وئریش ائدین
آلبوم گئجه لر جمشید نجفی دن دانلود اوچون
Gecələr albumu cəmşid nəcəfi dən endirin
3- آنا یوردوم تبریز Ana yurdum Təbriz
4- قناری Qənari
دوزلو اوغلان وبلاگلارینین یاخشی اولماقی اوچون آتیل باتیل فروشگاهین دان آلیش وئریش ائدین
Filed under: آذربایجانی موزیک لر Azərbaycan müzikləri Etiketlənmiş: | atma məni mp3,bahar gəldi mp3,cəmşid nəcəfi mp3 gecələr,gözəl balam mp3,gecələr mp3,gənari mp3,mp3 Azeri,mp3 Azəri,qızıl gül mp3,قناری mp3,قیزیل گول,موزیک آذری,گوزل بالام,گئجه لر موسیقی,گجلر,آلبوم گئجه لر,آلبوم گجه لر جمشید نجفی داونلود,آهنگ آنا یوردوم تبریز,آهنگ باهار گلدی,آهنگ ترکی آذربایجانی دانلود,آتما منی,آذربایجانی موزیک لر,البوم گئجه لر,اذری ترانه لر,باهار گلدی mp3,تورکی موزیک لر,جمشید نجفی,دانلود موزیکهای آذربایجانی,دانلود موسیقی سنتی,دانلود آلبوم گئجه لر جمشید نجفی,دانلود آهنگ آذری,دانلود آهنگهای آذری


text:
شیخ عثمان مروندی
شیخ عثمان مروندی (سید عثمان مروندی) یا شاهباز قلندر (1177-1274) هند و پاکستانین مشهور صوفی لریندن دیر. شیخ عثمان افغانستانین مروند شهرینده آنادان اولوب و جوان یاشلاریندا جنوبی آسیایا مهاجرت اتدی و پاکستانین ایندیکی سند ایالتینده یرلشن سهوان شهرینده اقامت ادیب و اوردا دا وفات ادیب.
هند و پاکستان دا اوداها چوخ لال شاهباز قلندر آدینا تانینیر. شاهباز قلندر هندو و مسلمانلار آراسیندا صلح و دوستلوغو ترویج ادیب و بیر مقدس انسان کیمی هر ایکی ملته تانینیر.
اونون آنادان اولان گونون هر ایل شعبانین ۱۸ ینده جشن توتولار.


text:
شعر زير از شاعر جوان شهرمان آقاي علي كريمي ميباشد با آرزوي موفقيت و سلامتي براي ايشان
آی یولداش باغیشلا
آی یولداش باغیشلا ایش بئله گلدی
بو سؤزدن اینجیمه اوره گیم یانیر
سؤزومو سنینله آچماق استه دیم
البت کی یانانی، تک یانان قانیر
نئچه ایل بیر یولون یولداشی اولدوق
منده ،سنده، اوره ک سیرداشی اولدق
کده رلی گؤزله رین گؤزیاشی اولدوق
بیزله ری سیخینتی، گؤز یاشی تانیر
قوی دئییم باشیما گلنی سنه
یوخ سندن بیر یاخین اولانی منه
باخ بو باش ساققالدا دوشولن دنه
زامانسز آغ آپ آغ رنگه بویانیر
عؤمرومو بیرینین یولوندا قویدوم
باخیشی، سؤزونه آلداندیم، اویدوم
من اونون، او منیم اولاسی دویدوم
ایندیسه او منی اؤزگه سی سانیر
کئچمیشلر اوز اوزه دورور منیمله
گلمیرلر قورخودان سؤزله ریم دیله
آی یولداش تکجه سن گل منی دینله
ایندی کی سئودیگیم قیز منی دانیر
الیمدن وئردیگیم عؤمور بویلانیر
اؤج آلماق ایسته ییر مندن آسلانیر
اؤنومده گلجک قارانلیقلانیر
بئینیمده، کؤنلومده قابارلار قانیر
دیللرده آیریلیق راحات سوزولور
محبت، سئوگی، پیس یامان ازیلیر
آی یولداش اؤلومه نئجه دؤزولور
چئورمده عزراییل یامان فیرلانیر
الویداع سؤیله دی؛ گئتدی یولونا
باخمادی آرخاسی، ساغی، سولونا
ایمکانی یوخ اونون یئری دولونا
اوره گیم دالیجان، ده لی دولانیر
عیللت سیز آیریلیق ندن دیر ندن؟
آیریلدیق«بئله سی»! ندن بیلمه دن!
سارسیندیق هئچینه هم او همده من
ایکیجه یاشاییش، بئله اودلانیر
اوخودون باشیما گلنی یولداش
آند اولسون سئوگییه او سنی یولداش
قورتار درد الیندن بو منی یولداش
اوره گیم اورتادا، هله تاپدانیر
سئودیگیم «گرگر»ین آیی، اولدوزو
شعریمده سؤزومده وار اونون ایزی
آی یولداش قیزاریر«ائلچین»ین اوزو
آدینی دئمگه سنه اوتانیر
آی یولداش سنینله سؤزومو دئدیم
قورخدوم اینجییه سن ایچیمی یئدیم
ایسته سن دئ قالیم ایسته سن گئدیم
اوره گیم اؤیره نیب، درده قاتلانیر!
علی اکبر کریمی(ائلچین آقا اوغلو)


text:
شاعر میکاییل موشفیق ۱۹۰۸-جی ایلین ۵ ایونوندا باکی شهرینده آنادان اولوب. آذربایجان دؤولت بیلیمیوردونون دیل-أدبیات فاکولتهسینده تحصیل آلیب. شاعرین «یئنه او باغ اولایدی»، «اوخو تار» و باشقا شعرلری دیللر أزبریدیر. ۱۹۳۷-جی ایلده رئپرئسسییا قوربانلاریندان اولان شاعیر حاققیندا ۱۹۳۸-جی ایلین ۶ یانواریندا اؤلوم حؤکمو چیخاریلیب. میکاییل موشفیق حاققیندا چیخاریلمیش اؤلوم حؤکمونون صورتی خیزی رایونوندا یئرلشن ائو موزئیینده ساخلانیلیر.
جمیل حسنلینین «آغ لکهلرین قارا کؤلگهسی» کیتابیندا ۱۹۳۸-جی ایلین ۶ یانواریندا شاهیدسیز، مودافعهسیز، بیر نئچه دقیقهلیک قاپالی ایجلاسدا میکاییل موشفیقه اعلان اولونموش اؤلوم حؤکمونو تقدیم ائدیریک:
«ایسماییلزاده میکاییل موشفیق قدیر اوغلو ۱۹۰۸-جی ایلده آنادان اولوب. «آذرنشر»ین کئچمیش رئداکتورو و ترجومهچیسی… آذربایجاندا سووئت حاکمیتینی ییخماق مقصدی ایله فعالیت گؤسترهن، سیلاحلی عوصیان حاضیرلایان آنتیسووئت تشکیلاتین عضوو اولموشدور. حربی کوللئگییا ایسماییلزاده میکاییل موشفیق قدیر اوغلونو أن آغیر جزایا – گولـلهلنمهیه محکوم ائتدی».
Nəşr olunan yazı və xəbərin bütün haqları Anlam.Biz`ə aiddir. Özəl icazə alınmadan yazı və xəbər heç bir şəkildə istifadə edilə bilməz. Ancaq yazı və xəbərin bir bölümü aktiv link verilərək götürülə bilər.


text:
مصاحبه هوشنگ جعفری نشریه بایرام
زنگاندا«بایرام» مجلهسینین اوستاد هوشنگ جعفریله مصاحبهسی
1- آقای جعفری، سیز اؤزونوزو «بایرام»آیلیغینین اوخوجولارینا تانیتدیرین لطفاً؟
اوّل «بایرام»ین یازیچیلاریندان چوخلو تشکّرلر ائدیرم. اونلار چوخلو زحمتلر چکیب، «بایرام»ی گؤزل بیر صورتده چیخاردیلار. من «هوشنگ جعفری»سیزه و حورمتلی همشهرلریمه و تورک خالیغینا تانیشام. دئمک اولار کی «آغآتیم» کتابیندا، آقای «بیانی» منیم کئچمیشیمدن یازیبلار. یاخشیدیر اورادا یاشاییشیما باخسینلار. آنجاق دئیه بیلهرم من بو ملّتین کیچیک خادمی و شاعرییم.
2- ناواختدان شعره باشلادیز؟ اوّلین شعریز هانسی شعردیر؟
ائله اوشاق ایکن شعره و هنره ماراقلیدیم، آمما جدّی صورتده یازمازدیم. حایات یولداشیم بیر اوغوم بیرلیکده تصادُفدا اؤلندن سونرا، نقّاشی بومونو دردیمی دئمهگه کیچیک گؤردوم. شعره اوز گتیردیم و «سفرچیلر» شعرینی کی رحمتلیک «منوچهر نورآذر»ایله اوستاد «شهریار»ین حضورونا چاتیب اوخودوم و چوخ تشویق اولدوم و شعری داهادا جدّی صورتده باشلادیم. 1369 ایلینین زلزلهسی طاریمدا و منجیل و رودباردا اولدو و منیم عزیز هموطنلریمین دردلرینی بؤلمهگه طاریما گئتدیم و زلزله شعرینی اوخویوب، ائل شاعیری تانیندیم. اوندان سورا، دای آدیم دیللره دوشدو. دقیقاً یادیمدا دگیل اوّلین شعریم هانسی ایدی.
3- نییه تورکو دیلینده شعر یازدیز؟
چوخ آچیق و آیدین بیر مسأله دیر. بیز تورکوک و آنامیز بیزه تورکو لایلای چالیب، من بئله فیکیرلهشیرم کی کیمسه آناسین اورکدن سئوسه، اونون دیلین اونوتماز، اگر آنا دیلی یاواش-یاواش یاددان چیخسا، تورکلرین هویتلریی آیاق آلتیندا ازیلهجکدیر. اونو قوروماغا واجب دیر بوتون تورک یازیچیلاری و شاعیرلری اؤز دیلینده یازیب اوخوسونلار. تورک منیم کیملیگیم دیر، دیلیم اولماسا منده یوخام
4- هانسی شاعیرلرین شعری سیزه تأثیر قویدو؟
دئمک اولار بوتون شاعیرلرین شعرین اوخویارام، آمما «حمیده رئیسزاده»،سحر خانیمین شعرلری منی ماراقلاندیردی و باخیشیمی شعره عوض ائلهدی و شعری یاخشی تانیدیم. قدیملره شهریارین حیدرباباسین، معجز شبستری و فضولینی چوخ اوخویاردیم. من شعرده رسالت گؤرمهسم، دلیلیک گؤرمهسم، فیکیر گؤرمهسم، شعره ماراقلانمارام. ایندیسه گؤرورسوز کی، تورکو شعری آذربایجاندا جداً قدرت تاپیب، خصوصاً زنگاندا.
5- زنجاندا هانسی شاعرلر سیزه تأثیر قویدولار؟
البته دئیه بیللم تورکجه شعری انقلابدان سورا نشریهلرده من باشلامیشام. «پیام زنجان»دا، «امید زنجان»دا. بورانین شاعیرلرینی ده اوخوموشام. من آغ آتیم کتابیلا تورکونو زنگاندا، اوزاق و یاخین کندلرده دیللره سالدیم و باخیشلاری عوض ائلهدیم و سیز یاخشی بیلیرسیز کی آغ آتیمدان سورا چوخلاری بیلدی کی بوردادا یاخچی شعر یازماق اولار.
6- اوّلین کتابیز یعنی «آغآتیم» نئجه یاراندی، نئجه چاپ اولدو؟
بورادا اعتراف ائدیرم کی مهندس م.کریمی منه یاردیم ائتدی کی باشارام سؤزلریمی دئیه بیلم. گئجه منه تاریخدن دانیشیردی، تورک خالقیندان. من ذوق ائلهدیم آغآتیم شعرینی یازدیم. سورا رحمتلیک استاد «اسدالله جمالی» منه چوخلو اثر قویدو و اونون اصراری لا، او کتاب «اقتصاد»چاپخاناسیندا حؤرمتلی دوستوم آقای «حاج مسعود اقتصاد» حضرتلری الیله و کؤمگیله چاپ اولدو و چوخ تئزده یئرینه دوشدو و یاییلدی. خصوصاً طاریمدا و هئچ یادیمدان چیخماز کی طاریمدا منه «زلزله شاعیری» آد قویموشدولار. من طاریمین آدین بوتون دونیادا تانیتدیردیم. چوخلو شبکهلر منه «باکلور شاعیری» دئییردیلر. چون باکلور کندینین حاققیندا یازدیغیم شعر، چوخ دیللره دوشدو.
7- آغآتیم چاپ اولوب، بازاردا پخش اولدو، انعکاس نئجهایدی؟
آغآتیم چاپ اولاندان سونرا، تورک شعری زنگاندا یئرینه دوشدو و بئله دئیه بیلهرم کی ادبی دیلده او قدر بورادا شعر یازیلمامیشدی یا خالق آراسینا گیرمهمیشدی. منی هر کس گؤردو تئز واژهلری سوروشاردی. «آلقیش»، «زیروه»، «دنیز» کلمهلری کی زنگاندا یادلاردان چیخمیشدی، منیم شعرلریمده بیرده باشدان یاشاماغا باشلادی و اوندان سورا گؤرورسوز کی حتّی اطرافلارا دا اثر قویدو و من بونا فخر ائدیرم.
8- او کتابدا هانسی شعری چوخ بَیَندیز؟
آغ آتیمداکی شعرلرین هامیسیندا، هم منه، هم اوخوجولارا تزهلیگ واریدی. چون من سعی ائدیردیم غزلده و یئنی شعرده باخیشلاری دَگیشدیرم. مثلاً گئجهلر، آغآتیم، آغ بولاق، کیمی شعرلر دیللره دوشدو و کتاب چاپدان چیخمامیش، یعنی چاپخانادا ساتیلدی. آغآتیم چیخمامیشدان قورتاردی، آمما تأسفله اونون سونراکی چاپلاری چوخلو چتینلیکلره معروض قالدی!
9- عائیلهنیزین باخیشی شعره، هنره و ادبیّاتا نئجهدیر؟
ائله کی بیلیرسیز، بیزیم عائله هنر و ادب سئور دی. بو ائله عائلهنین باخیشین گؤستهریر، بؤیوک قیزیم «نسیم»، «زن خورشید» لوح و تندیسین آلدی. «صبا» مینیاتوریست و «سولماز»دا نقاشی ده «رئال» ایشلر، «طاهر»دهکی سریاللاردا یا هنری ایشلرده گریمور دور. بونلار اوشاقلیقدان ادبیات و شعر ایله یاشاییبلار و یاشاییرلار دا.
10- ائله بیل اونلاردا سیزین کیمی رمانتیک و عاطفهلی انسانلار دیلار؟
ائلهدیر، منیم حیات یولداشیم منیم اؤزومدنده احساسلیدیر. هر بیر کیچیک اورک یاندیریجی مسألهیه آغلار و اوشاقلار اوندان دا داها چوخ. دئمک اولار بیزیم ائوده یاشاماق فقط شاعیر ایشیدیر.
11- اوستاد، شعری خلوتده یازارسیز، یوخسا جمع ایچینده؟
شعر وار خلوتده یازیلار، شعر وار جمع ایچینده. من هر شعری قوتارا بیلمهسم، گئجهنی خلوت ائدهرم و اونو باشا چاتدیرارام؛ آمما چوخدا اولوب هیئتده خالق آغلاشاردیلار، منده اؤزومده غرق اولاردیم. هئچ بیلمزدیم هیئت ناواخت قورتاردی، اوندا منیمده شعریم قوتاراردی.
12- شعر قالبلریندن هانسی سیزده چوخ ماراق یارادار، غزل، قوشما، گرایلی و... ؟
هامیسی، خصوصیله غزل، آمما بعضی سؤزلر وار کی غزلده دئمک اولماز. اونا گؤره او بیری قالبلرده واختیجا، یئرینده آدامی ماراقلاندیرار، آمما قوشما و غزل منیم اصلی ایشیم دیر. «غزلچی جعفرییم اؤلکهمین آدی سانییام.»
13- دئدیگیمیز قالبلرین هانسی خالقا خوش گلیر؟
هر شعر گؤزل اولا و خالقین دردین دئیه، خالقا خوش گلر. مثلاً «فریاده گلین» شعری جاوانلارین و گنجلرین دیر، «یار آغلادی» شعری عاشقلارین دیر، هابئله «حاجیلار»ظنز شعری عُموم ملّتین دیر، کی گؤرورسوز «حاجیلار» شعری بیر آیدا بوتون ایراندا یاییلدی. بو ایل حاجیلارین بیر دئییردی مکّهده حاجیلار شعرینه قولاق آسیردیق.
14- استاد، سیز چوخ بؤیوک جمعلرده، شعر اوخویورسوز، او جمعلرده نه احساسیز اولار؟
دئمهلییم کی من شعرلریمی بوتون احساسیملا یازارام و بوتون احساسیملا دا اوخویارام. من شعر اوخویاندا بوتون دامارلاریم منه سس وئرر، من شعریمله بیرلهشهرم و خالق ایچینده داغیلاریق. اونا گؤرهده خالق طرفیندن آلقیشلاناریق. اؤزومده گؤردوم خالق منی و شعریمی آلقیشلاییر، منده یئنی بیر احساسا گلهرم، سانکی دونیا منیم اولار. اولوب کی مندن سورا یاریم ساعات چکیب بلکه مجلس اؤزونه گلسین و آیری شاعرده شعر اوخوسونلار.
15- ایندییه کیمی حضور تاپدیغیز جمعلرین هانسی سیزین اوچون خاطیرهلی اولوبدور؟
هامیسی، آمما «اورمو»دا اطّلاعیّه وئرمیشدیلر، زنگانلی «هوشنگ جعفری» گلهجک. بو قدر تورک خالقی استقبالا گلمیشدی کی داها صلاح اولمادی شهره گئدم، منی شهرین ائشیگینده بیر ائوده ساخلادیلار. سورا منه فیلم نشان وئردیلر کی منه ثابت اولدو کی اؤز خالقیم منی سئویر، نئجه کی من اونلاری سئویرم. تبریزده بئله دیر.
16- سیز استانداری کارمندیسیز، او ایشین شاعیرلیگه ارتباطی وارمی؟
هئچ یوخدور. آمما اوّل انقلاب خطّاط یوخ ایدی. نقّاش یوخ و یازیچی یوخ ایدی. منی استاندارییه چاغیردیلار. من جبههلرده خط یازاردیم. استاندارینین خبرلرین یازاردیم. قوناق گلنده پارچا یازاردیم. بئلهلیکله اورادا قالیب استخدام اولدوم. الان فقط ادبیاتا یئتیشیرم. بوتون مدیرلر و استاندارلار منه لطف ائدیبلر. ایندی ده بئله دیر.
17- ادارهده همکارلاریزین ارتباطی سیز ایله نئجهدیر، اونلار بیر مشهور شاعر ایله یولداشلیقدان نه حس ائدیرلر؟
منیم ادارهده همکارلاریم بو قدر منی اورکدن آلقیشلایارلار کی حدسیز و حسابسیز دیر. دئیه بیلهرم کی هئچ شاعر ایندییه قدر منیم تک آلقیشلانماییبدر. من خالق شاعیرییم، او دور خالقیم منی اورکدن سئویر. هامیسی منی بیر قارداش کیمی بلکهده قارداشداندا باش سئویرلر. منیم همکارلاریم اولماسا ایندییه دیقلامیشدیم.
18- طنز شعره نظریز نهدیر؟ سیزین طنز شعرلریزده وار؟
طنز شعری دئمهگه چوخلو یئر وار. من شوخ طبع آدامام. سؤزومو شوخلوق ایله دئیهرم. عصبانی اولمام، ساللام طنزه سؤزومو دئیهرم؛ اونا گؤره، ظنز شعریم چوخ دور. مثلاً حاجیلار، شورالار، فرماندار و...
19- آقای احمد صادقینین طنز شعرلرینه نظریز؟
آقای صادقی منیم اَن یاخشی دوستلاریمداندیر. اونون طنزده بیر خاصّ باخیشی وار. دئیه بیلهرم کی ایراندا من بوتون شهرلری گزیب و دعوت اولموشام، چوخلودا شعرلر ائشیتمیشم؛ آمما آقای صادقینین دیلی و سبکی آیری بیر دیل دیر و واقعاً گؤزل دیر.
20- آغآتیمدان سونرا چاپ اولان کتابلاریزدان صحبت آپارین؟
البتّه «گونش»ده چیخدی و «آغآتیم و گونش»ده باشدان ایکیسی بیر یئرده ده چاپ اولدو. آمما او قدر سانسور اولوب کی قورخورام چاپ اولدوقجا سانسور اولا و آخیردا فقط جلدی قالا. بیلمیرم نییه اؤزلری قویور چاپ اولور؛ سونرا کی چاپدا اونو قئیچیلهییرلر، من کی باشا دوشمورم.
21- سیز اؤزونوز چوخ دئییبسیز، سیزی زنگاندان ائشیگه چوخ تانییب و استقبال ائدیرلر، بو بارهده دانیشین؟
بونو من دئمیرم، سیز «گوگل»سایتینا بیر باخین، آدیمی سئرچ ائدین گؤرون منی دفعهلرله خارجهدن، ترکیّه، آلمان، سوئد، باکی، بورسا، استکهلم، بورجالی، گرجستان و چوخلو یئرلر دعوت ائدیب، تأسف له گئده بیلمهمیشم. آمما اوستاد حسن کاناکایا گلمیشدی زنگانا دئییردی، بیز دانشگاهلاردا سنین شعرلرین اؤیرنجیلره اوخویوب و سیزی تانیتدیراریق و زنگانی بیز سنله تانیمیشیق. زنگان منیم قولاغیما دگمهمیشدی. دکتر علی قفقازیالی «ایران جغرافیاسینین تورکلری» کیتابینی منیم شعریمله باشلاییب.
22- زنگانین انجمنلریندن و شعر آخشاملاریندان راضیسیز؟
زنگاندا آلتی ایلدن چوخدور، شعر آخشامی قورولمور. آقای سهندی جنابلاری گلندن سونرا بیری قورولدو کی دئمک اولار پیس دگیلدی؛ آمما نه قدیمکیلر کیمی. کئچمیش مدیرکللار بئله ضربه وورردولار کی یازیق آقای سهندی نئچه ایل چکر ارشادین قدّین دوزلتسین. تأسفله دئیه بیلهرم کی:
«سوسوبدور دیللری شاعیرلرین دونوب شعری
هُنر شهید اولالی، شعرین الامان چاغیدیر»
23- بیر زامان «ایشیق انجمنی» واریدی، اوندا شعرین وضعیّتی نئجهایدی؟
او «ایشیق» ائله ایشیق سالیب کی هئچ واخت سؤنمز. ایشیقدان گؤزل شعر یازانلار و نثر یازانلاریمیز چیخدی، دئمک زنگانین فرهنگی و دیلی یاخین زاماندا ایشیغا مدیون دور. اوندا شعر اؤز جایگاهیندا تاپدی. ایندی شاعر هئچ یئر تاپمیر شعرین اوخوسون. سؤزلر اورکلرده قالیب، کؤزهریر. هر نه زنگان آدی دیللره دوشوبدور، ایشیقدان دوشوبدور.
24- ایشیقدان سونرا نئجه اولدو؟
شعریمیز چتینلیگه قالدی. بیرده ایشیق یارانماسا یاخچی شاعر گؤره بیلمهریک. شاعیرلریمیز اورکلرینده هرهسی بیر ایشیق یاراتمالیدیلار. بیر ایشیقدان مین ایشیق.
25- بالاخره «ایشیق» زنگانین شعرینده مثبت تأثیر قویدو یا یوخ؟
نئجه کی باشدا دئدیم، اصلاً ایشیق تأثیرین بئله قویدوکی الاندا ایشیقچیلار اؤلکهلره ایشیق سالیبلار. زنگانین شاعیرلری چوخ قاباقدادیلار. گلهجکلری اَن گؤزل گونلر گؤرهجک.
26- «اشراق انجمنی» نئجه؟
واللاه من چون گئتمهمیشم، بیلمیرم؛ آماا بونو بیلیرم کی اورادا دا گؤزل و اوستون شاعیرلر وار.
27- شعریمیزین رابطهسی موسیقیله نئجه اولمالیدیر؟
شعر و موسیقی بیر- بیرینه باغلیدیر؛ اصولاً شعر موسیقیدیر و موسیقی شعردیر. هر شعر کی اورکلره یول تاپیر حتمن موسیقیله باغلی دیر.
28- آشیق موسیقیسین، یوخسا موغام، یوخسا پاپ موسیقیسین سئویرسیز؟
هر موسیقی کی اورَگیمه اوتورار، سئوهرم. آشیق، موغام. موغام منی بیر آیری حالا آپارار، ائله آشیق موسیقیسیده. بیر قابل آشیق«یانیق کرمی» چالاندا باخین گؤرون آدام نئجه دلی اولور و اورکدن کرم کیمی یانیر.
29- هانسی بیزیم شعریمیزه چوخ یاردیم یئتیره بیلر؟
البته کی هامیسی، آمما آشیق و موغام بیزیمکیدیر و هر ایکیسیده شعریمیزه یاردیم اولا بیلر.
30- سیزین شعرلریزی ایندییه کیمی آهنگ دوزلدیب، موسیقیله بیرلیکده اوخویوبلار؟
چوخ اولوبدور، اشراق شبکهسینده هر گئجه «آیجالانیر» موسیقیسی منیم دیر. دورنالار سریالیندا، سارای سریالیندا و هابئله دئیه بیلهرم کی باکیدا 30دان چوخ شعریم موسیقیله سسلهنیبدیر. یار کوچهسی، قیزیل اؤزندهکی مقام گتیردی. بیرلیکده بوتون شبکهلرده ملّی سرود کیمی اولموشدو.
31- تبریزده چیخان «آغآتیم و گونش»ده چوخ املا غلطلری وار، نیه؟ سیزین شعرلریزه چوخ علاقهلی آداملار وار، آمما کتابیزدا غلط اولاندا، بیر آز غملی اولورلار آخی؟
عائلهوده بیر مسئله اوز وئرمیشدی، اونا گؤره من گئده بیلمهدیم، تأسفله اونلاردا دقّت ائتمهمیشدیلر، من چوخ مکدر اولدوم. هم شعرلری غلط چاپ ائدیبلر، همده کی شعرلردن سانسور اولوبدور. واقعاً اوخوجولاردان شرمنده اولموشام. اومید ائدیرم گلن چاپلاردا حتمن بو یالنیشی و نقصی اؤدهیم.
32- یئنی کتاب چیخاردیرسیز یا یوخ؟ آدی نه دیر؟
بله، «سولماز» چاپا حاضردیر و «گلهجک بیزیمدیر». آمما تأسفله منیم شعرلریمه بیر آز ننهلیک گؤزو ایله باخیلیر.
33- شاعیرلیکدن راضیسیز؟
نیه راضی اولماییم. من قلبلره یاشاییرام. و بو چوخ- چوخ بؤیوک بیر افتخاردیر. هر شهره گئدهرم، حؤرمت گؤرهرم، آللاه هامیسن ساخلاسین. من اونلارین آیاغینین تورپاغییام. منیم هر نهییم وار بو جاوانلاردان و بو ملّتدن دیر. آللاه اونلاری ائلیمیزه و دیلیمیزه چوخ گؤرمهسین.
.: Weblog Themes By Pichak :.


text:
2015-02-19: Please translate all the most used MediaWiki messages (600). We just updated the list.
(Other news …)
ترجومه صحیفه سی
سلام موسا قارداش نه خبر ؟ قارداش ایر اولسا بو صفحه نی ترجومه ائدین ایر بو ایشی قورتولسا تقریبا ترجومه ایشی تمام اولور [1] اونون ترجومه تیک وورولماسی دا بوردا گورسنه جک [2]--Amir a57 (talk) 18:15, 8 December 2012 (UTC)
سلام یولداش :) ساغلیق. سیز ده یاخشیسیز انشاالله؟ گؤزلریم اوسته یولداش. من هر گون بیر خیردا وقت ائلیب گلیب بوردا نئچه کلمه ترجومه ائده بیلیرم. درسلرین آغیر وقتی اولودوغونا گؤره اوندان چوخ گلنمیرم، اما گلنده بو وئردیگینیز بؤلمومه چالیشارام. یاشایین.


text:
یوم کیپپور موحاریبهسی
' یوم کیپپور محاریبسی (عربچا : حرب أكتوبر حرب تشرین، اوریت دیلی : מלחמת יום הכיפורים) و یا رمازان محاربسی ، دؤردؤنجو عرب ایسرایل محاربسی اولاراک دا بیلینیر.دؤرد عرب دولئتی ایله ایسرایل آراسیندا ۶-۲۶ اکتیابر ۱۹۷۴ یلیندا یوم کیپپور ماحالینده باشلایان موحاربه در.
Mündəricat
محاربه دن اوول سیاسی وضیت[redaktə]
۱۹۶۷ عرب ایسرایل محاریبه سیندن سونرا بؤتؤن اؤمیدلرینی بیرلشميش میللتلر مؤشویره لرینه و آمئریکا سوویت روسیاسی مؤزاکیره لریندن بکلئیئ عربلر مئسئله نین حال ادیله مئیئجغینی آنلامیشلار و اؤمیدسیزلیغه دؤشمؤشلردی.بو حدیسه لر سونوجوندا عرب اولکه لری مئسئلئنین بؤتؤنلؤکله مؤجادئله اتمق اولدوغونو گوروشونده بیرلشدیلر.اووئلا میصیر،سوریه و اوردون اولماق اؤزئره عرب اولکه لری آسکری حازیرلیقلارینی آرتتیرمایا باشلادیلار.دیگر عرب اولکه لری ده میصیر،سوریه و اوردونه دستئک اولدولار.
آسکری(حربی) حازیرلیقلار[redaktə]
۱۹۷۷ محاربه سیندنده یئنیلن میصیر،سوریه و اوردون، محاربه دن سونرا ساتین آلدیقلاری سیلاه و وسایتلر له اوردولارینی یئنیدن تجهیز اتدیلر و تشقیلاتلاندیردیلار.ایسرایل ایسه عرب اولکه لرینه قارشی آمئریکا و فرانسا دان مودرن سیلاه و تجهیزات ساتین آلدی و اؤز ایمکانی ایله سیلاه ایستهسالاتینا(اؤرئتیمینه) باشلادی.میصیر سوویش قانالینین کچیلمه سی زور اولوگو ایچون آسکرلرینه قانالدان گچمه اغیتیمی(تئحسیلی) وریوردو.اسیرایل ایسه سوویش قانالی نین دوغوسوندا یاپدیغی بار لئو حاتتی ایله میصیری اویالاما محاربه لری ایله اولایالیپ زمان قازاناجاغینی و بو سؤره ده سوریه و لؤنانا هوجوم ادیپ بورادا کی عرب اوردولارینی محاربه حاریجینده بیراقاجاغینی اؤمید ادییوردو.میصیر ایله سوریه آراسینداکی مصافه نین ۳۰۰ کم اولماسی و میصیر ایله ایسرایل آراسیندا چول اولماسی ایسرایله داخیلی خط مانئوراسینی یاپما ایمکانی وئرییوردو.ایسرایل اؤنجکی محاربه لرده اله کچیردیغی گولان تپه لری،اوردون چایینین باتی ترافی،غاززه شریدیو شارم ال شیخداکی اسیتکلریندن امتینا اتمک ایستمییوردو.بونون اؤزرینه میصیر دؤولت باشقانی انور سدات و سوریه دؤولت باشقانی حفظ اساد ایسرایله محاربه ایلان اتمق قاراری آلدیلار.
محاربه[redaktə]
محاربه حقوقی اولاراق میصیر،سوریه و ایسرایل آراسیندا اولدو امما دیگر بوتون عرب اولکه لری سوریه و میصیرا مالی،سییاسی و حربی یاردیمدا بولوندولار.محاربه دن اوول میصیر آسکری ساییسی ۳۰۰ ۰۰۰ ، سوریه نین ۱۵۰ ۰۰۰ عومومی ۴۵۰ ۰۰۰ ایکن،ایسرایلین آسکر ساییسی ۱۰۵ ۰۰۰ ایدی.لاکین ایسرایل سفربرلیک ایلان ادرک آسکر مؤوجودییه تینی ۳۰۰ ۰۰۰ ه چیخاردی.میصیر و سوریه ایسرایللیلرنی ان بویوک بایرامی اولان یوم کیپپور و کوتلادیغی کؤن ۶ اکتایبر ۱۹۷۳ ساعت ۱۴:۰۰ دا هوجوم ایسرایل تورپاقلاریندا هوجوم اتدیلر.محاربه نین باشلاریندا میصیر سوویش قانالیندان،سوریه ایسه گولان تپه لریندن هوجوما گچتیلر،سوریه آسکرلری قوزئی ایسرایله هوجوم اتدیلر.میصیر آسکرلری ایسه سوییش قانالینی و سینا چولونو گچتیلر.اما عرب دولتلرینین اؤستؤنلوغو اوزون سؤرمئدی.بوتون جپه لردن هوجوما گچن ایسرایل اؤنجه سوریه و اوردون اودولارینی ماغلوپ اتدی دحا سونرادا میصیرین لیمانلارینی بومباردمان اتدی.ایسرایل آسکرلری سینا یاریم آداسی نی آشاراق میصیر تورپاکلارینین ایچلرینه قادار ایلرلدیلر.قوزئی ده ایسه، سورییه سرحدلرینی آشان ایسرایل قووه لری،گولان تپه لرینی ایشقال اتدیلر و سوریه تورپاقلاریندا ۲۰ کم درینلیغینده،۴۰ کم گنیشلیغینده کی آراضی یی ائله کچیردیلر.میصیر قووه لری ایسه ایسرایل اوردوسونو قاحیره نین ۵ کم قادار اوزاغیندا دوردورابیلدی.بو اسنادا آرایا بیرلشمیش میللتلر گیردی و آتشکس قاراری نؤماییش اتدی(یاییملادی).باشلاردا ایسرایل آتشکس قارانی قابول اتمدی لکین سووئتلر بیرلییینین باسقیسی سونوجو ایسرایل آتشکسی قابول اتدی.
عرب ایسرایل محاربه سی نین نتیجه لری[redaktə]
عرب ایسرایل محاربه سینین سونوندا عرب دولتلری ایسرایلی دستکلین اولکه لره پترول(نفت) آمباکوسو اتدی.امبارکو سونوجوندا دونیا دا کی نفت فیاتلاری ارتیش گؤستردی و بنزین سیخینتیسی اولدو.


text:
گؤزل اورمو
اورمو دئینده یام- یاشیل باغلار گؤز اؤنونده سیرالانیرلار، گؤزللیك لر گؤسته ریشه چیخیرلار، اورمو آدی گلنده دوزلو اورمو گؤلو آنی لارا گلیر، گونشین دوغماسی و یایدا اوزمك. اورمودان سؤز آچاندا آذربایجان یئنی بیر جان تاپیر، چون كاظیم خان لار اونون آرخاسیندا دایانیب لار، حئیدرخان لار ایسه دؤرد نال آت چاپیرلار، یاغی لار اوتانیب قاچیرلار، اورمو آدی دیلده سسلننده باكری لر اؤنه چیخیرلار، دوشمن لر ایسه باجادان یوخ اولورلار، اورمو آدی، صفی الدین اورموی نی یوخلاییر و آشیق فرهادلار سازلاری ایله گؤزل ماهنی لار چالیب اوخویورلار، اوخومالاریندا كور اوغلولاری چنلی بئلده آذربایجان اوغروندا دوشمن اؤنونده ساواشا چاغیریرلار، اورمو بو اولو آدی خاطیرلایاندا، بوتون آذربایجان دینجه لیر، هامی اورمویا گؤوه نیر، اورمو آدی شیرین تورك دیلینی و او دیلده دئییلن لای- لای لاری قولاق لارا اوخودور و اورمو هله یاشاییر، یاشادیر و آذربایجانا جان وئریر...
حسین واحدی
برچسب ها: اورمو، اورمیه، ارومیه، آذربایجان غربی، حسین واحدی،


text:
" جورو بارماغیمداکی کپنک لر " دفتریندن :
یاشامیمی اولموشم
اولومومو یاشاییرام
آما نم نییه هر گئجه بیر اولدوزا یئریکله نیرم
آما نم نییه هر گوندوز بیر کپنک اوچور جورو بارماغیمدان
آما نم نییه دوققوزآیلیق آینالیقلاریمین قاپیسی سووانمیر
آما نم نییه دونیامین آخیری دونمور قارا پیشیک آخیرینا
آما نم نییه گویه ریش گوینولتوسو وار منده
هیدیزه دئیین :
بیر قورو اولدوز چایی دمله میشم
مورگولو بنووشه لری امیشدیره امیشدیره
قیزیل گوللرین بارماغلارینا خینا قویا قویا
قوجامان قرنفیل لری گویه ره – گویه ره
گلیرم
گلیرم گئتمه یه
گئدیرم گلمه مه یه
بئله جه ، ییه سیز کولگه م اینیمدن چیخیر گئتمه یه
گئدیم لریم یئیین قاچیر گلمه مه یه
ماراقلی یام ، توستولو اوزوم سوزلوک لره
بئله جه ، دومانلی تانری لارین ایزله رینی ایزله ییرم
آدسیز تانری لاری آدلاییرام
ایستی اللریمی اوشویوره م
بئله جه ، چیریل-چیلپاق لیقیم گلیر
واریغیم لا ، یوخلوقوم
هیدیزه دئیین :
ساغ الیمی اوخوسا :
دوغو دوغو دوغولانماقدایام
سول الیمی اوخوسا :
باتمان باتمان باتیلاشمادا
بئله جه ، گونئی لری گونئی له مکده یم
قوزئی لری قوزئی له مکده
هیدیزه دئیین :
بئله جه ، منه بیر نار وئرسین
قیپ قیرمیزی
یئمه لی نار
بئله جه ، گون باتان چاغیمدیر
اولومومو یاشاماغا
یالقیزلیغیما دوغرو قاباق گئدیرم
یالنیزلیغیما دوغرو
تاپیلاجی یام بیرگون
ایتیردیگیم دونیادا ...
...............................................................................
هادس ( هیدیز) :
یونان اسطوره سینده اولوم و یئرآلتینداکی لارا هئگئمونلوق ائد ن تانریسی کی هر کیمسه یه نار وئریب و اول کیمسه ناری یئسه ایدی دای اولوم دونیاسیندان بوو دونیایا قاییدا بیلمه زدی ...